text:
FPNA: Entrada di conservacion valido ta rekeri pa accesa Parke Nacional Arikok
Oranjestad, Aruba – Durante e inicio di Covid-19, naturalesa a bira un di e fuentenan mas bishita pa asina e comunidad por a relaha y alaves aprecia e bunitesa diverso di nos naturalesa. Debi na e situacion di Covid-19, control strictono tawata ser ehecuta na Parke Nacional Arikok, pero Park Rangers lo cuminsa efectua e controlnan stricto entrante 20 di februari proximo cuminsando cu e areanan mas popular:Daimari, Shete, Conchi, San Fuego, Jamanota, SabanaBasora, Butucu y Vader Piet.
Cu e introduccion di e Decreto Ministerial di 2009, FundacionParke Nacional Aruba a inicia cu e entrada di conservacion pa Parke Nacional Arikok desde prome di november 2010. Durante e añanan a sa di expande e opcionan na diferentecategoria di participacion. Actualmente e structura di entrada di conservacion ta Afl. 5.00 pa persona local, muchanan boudi 18 aña di edad ta completamente gratis. Adicionalmente, tin e opcion pa saca un miembrecia anual pa Afl. 30.00 of tin otro categorianan aplicabel, unda bishitantenan local por disfruta 1 aña largo di nos naturalesa. Pa ricibi e tarifananmenciona, un ID valido ta rekeri na momento di compra.
Durante e fin di siman nos dilanti, nos ta avisa tur persona cu ta desea di bishita Parke Nacional Arikok pa cumpra nan entrada di conservacion di anterior of lo por hasi esaki maintatrempan ariba diasabra of diadomingo entrante 5:30 di mainta. Nos team di sales lo ta cla pa juda y duna tur informacionnecesario na nos Centro di Bishitante situa na San Fuego.
Na peticion di nos bishitantenan cu ta desea di saca nan miembrecia anual online, nos ta dirigi un y tur pa nos paginadi Facebook: Aruba National Park, caminda e prome post tin tur instruccion pa asina completa e miembrecia anual online.
FPNA ta encurasha tur bishitante pa yuda nos conserva e areanan natural por medio di recrea na un manera responsabely sostenibel.


c: text/html

text:
Pasadia Bibito Pin ta un departamento di e Fundacion pa Personanan cu un Deficiencia Intelectual Aruba.
E ta un pasadia pa mucha cu ta brinda servicio na mas o menos 48 cliente entre 2 pa 16 aña. E Pasadia ta existi di 4 grupo di 12 cliente cada un. Tres di e gruponan ta parti segun edad, e otro grupo ta special pa clientenan cu un multiple handicap. E clientenan aki ta keda te 18 aña serca nos. Te ainda e Fundacion no tin continuidad pa e grupo aki.
E pasadia tin como meta mas importante optimalisa e desaroyo di e posibilidadnan di e mucha. Pa e motibo aki e programa cu ta brinda ta pa:
- haci e mucha mas independiente cu ta posibel
- stimula e mucha pa tuma iniciativa propio
- integra e mucha den e comunidad Arubiano
Cada cliente tin su programa individual adapta na su posibildad y su necesidadnan. Atencion ta wordo poni na ayudo propio p.e. comemento, trabou den hardin, cushina o trabao domestico. Pero tambe riba desaroyo di e sentidonan pa medio di material manera luz, sonido, cama di awa etc. Pa e desaroyo motorico ta uza material manera bicicleta, step, pero tambe e cliente ta haya programa individual of den grupo chikito cerca un terapista di movecion y esnan cu un multiple handicap tin programa di fysioterapia serca un fysioterapista.
E pasadia tin tambe na su disposicion un logopedista pa e clientenan cu tin problema di habla, gulimento y comemento.
Un biaha pa aña dokter di school ta duna nan un saminacion completo y ora mester e enfermera di Pasadia Bibito Pin ta tuma contacto cu e dokter di school pa pasa samina un of otro cliente.Nos ta traha hunto cu FAVI y FEPO pa e cliente cu problema di bista o oido.
Desaroyo di nos clientenan ta wordo sigui via un sistema automatisa cu ta yama PARNASYS (leerlingvolgsysteem)caminda tur hende cu ta trata e cliente tin acceso.
Cada 1 aña of 1 ½ aña ta tene un reunion plenario di e cliente, caminda tur hende interno o externo cu ta traha cu e cliente ta participa y tambe su mayornan. Na e reunion aki ta dicidi hunto con ta sigui cu e plan di guia individual di e cliente aki y mayornan ta haña tips con pa sigui gui’e na cas.
Pasadia tambe ta celebra tur e actividadnan manera Fiesta di Sinterklaas, Pasco, Carnaval etc.
Personal di Pasadia Bibitopin ta consisti di:
- 1 Hefe di departamento
- 9 Lider di grupo
- 1 Verpleegkundige
- 2 Trahador domestico
- 1 Kokki (part-time)
Pasadia Bibito Pin
Piedra Plat 97-A
Paradera, Aruba
Tel: +297 522-7845
Fax: +297 522-7850
E-mail: bibito.pin@svga.aw

robotstxt: allowed

filter: keep


text:
WILLEMSTAD – Curaçao Steelband ta preparando pa introdusí músika di steelband bèk den marchanan di karnaval manera tabata e kaso den pasado. Pero e biaha aki no tokando e ritmonan di kalipso i soka sino tumba di karnaval riba instrumentonan totalmente akústiko. Fundashon J.A.G. enkargá ku organisashon di karnaval ta apoyá e inisiativa aki.
“Si nos no logra pa e aña ku ta bin, sigur pa e di 50 edishon di karnaval di Kòrsou nos lo ta den marcha di karnaval”. Asina lider di Curaçao Steelband Henny Cornelia a garantisá. Ku esaki Cornelia ta spera di no solamente rebibá e ambiente di steelband den karnaval pero tambe di reskatá i promové e músika di steelband na Kòrsou.
Un reportahe José Manuel Dias
Habri karnaval ku Steelband
Presidente di Fundashon J.A.G. Hubert ‘Juni’ Aniceta enkargá ku organisashon di karnaval 2018 i 2019 ta risibí e inisiativa di Cornelia ku brasa habrí. “Steelband mester habri nos marcha di karnaval pasobra e ta nos historia, ta einan nos karnaval a kuminsá”, Aniceta a enfatisá.
Curaçao Steelband den su konstelashon aktual tin dies aña di eksistensia i ta e úniko banda di steelband ku ta toka kompletamente akústiko pues sin instrumentonan eléktriko òf elektróniko.


text:
Compromete bo mes na e reto pa luna di juli- sin uzo di plastic
ORANJESTAD - Bo sa di e ley di prohibicion di productonan dañino pa nos medio ambiente? Bo sa cu e ley aki ta prohibi plastic di un solo uzo? Lo ta bon pa un y tur busca pa haya sa mas di e ley aki cu ta reglamenta e prohibicion di importacion, compra di - of regala productonan di plastic di un solo uzo.
Pa e luna aki di juli 2021 mescos cu e otro añanan, Directie Natuur en Milieu (DNM) ta propone un reto pa loke ta trata consumo of compra di productonan di plastic. Riba e plataforma plasticfreejuly.org tin un challenge disponibel cu ta yuda guia con pa cambia e patronchi di consumo di plastic. Riba e website por haya conseho con pa haci esaki, con abo tambe por stop di uza plastic y pa cuanto tempo. Tambe tin un opcion unda bo por selecta e nivel cu bo ta considera bo mes y si kier hib’e un stap mas leu. Bo por scoge pa cuanto tempo bo ta desea di tuma e reto: un dia, un siman, full e luna di juli of desde awor en adelante. Comparti e link riba bo media social personal, asina otro tambe por haya sa di e reto cu abo a tuma. Aki ta sigui algun tip kico bo por considera pa cambia of stop di uza por ehempel: blaasnan uza pa decoracion of directamente uza den practica di pesca. Esakinan lamentablemente ta bay den lama, consecuentemente e turtuganan di lama y piscanan ta com’e. Esaki ta fatal p’e especie pero tambe ta drenta den nos ciclo di cuminda. Hende ta come pisca y e piscanan aki por contene microplasticonan. E investigacionnan na nivel mundial ya a prueba cu plastic a drenta nos cuminda. Conseho ta pa uza otro tipo di decoracion y practica piscamento na un manera sostenibel.
Boternan di plastic cu refresco, awa of juice. Despues cu ta bebe e contenido, e boter di plastic ta bay benta afor. Por haci uzo di boternan re-uzabel pa yena awa for di cranchi. Por kies di cumpra juicenan cu ta bini den empake di glas of carton.
Flornan di plastic uza pa decoracion of entiero. Por uza flor bibo of haci donacion na un fundacion. Confetti di plastic cu tambe ta uza pa decoracion ta prohibi, por uza di papel. Foam tambe ta plastic, por traha decoracion di tela.
Baki di plastic pa pone bolo, por cumpra di carton of uno re-uzabel.
Tapa bocanan cu ta single-use, esakinan ya a bira opcional, por uza uno re-uzabel tambe.
Productonan di uzo personal: maandverband, por kies pa uza un menstrual cup. Pampers, por uza di paña. Q-tips pa haci horea limpi tin cu stokje di palo. Skeiro di djente di plastic, por cumpra di palo. Elimina compra di floss sticks di plastic, uza na su luga blitnan pa feita desechabel. Tapaderanan di koffie, por nenga di tuma uno. Of uza bo mesun copi re-uzabel, hasta descuento bo por haya pa haci uzo di esun di bo mes. No tuma stirrers of straws di plastic, si tin di palo uza esey of trece uno re-uzabel. Awo bo sa cua otro producto di plastic bo por stop di uza.
E luna aki di juli ta dedica na conscientisacion di consumo di plastic. Asina bo ta bira mas consciente y por tuma accion berdadero. Pa keda motiva y cumpli cu e reto, bo por scoge pa ricibi emailnan cu ta motiva bo.
Tumando retonan manera esun aki di plasticfreejuly.org bo ta yuda baha e cantidad di polucion cu ta keda aumenta riba e sero di sushi na Parkietenbos of na Sero Teishi. DNM kier a yama danki na esnan cu ya caba a haci cambio den nan consumo y compra di producto di plastic y tambe na esnan cu ta bay join e challenge. E mensahe ta cu hunto nos por haci un diferencia y ta parti di e solucion pa loke ta trata polucion di plastic cu ta causa asina tanto daño na nos medio ambiente y naturalesa mundialmente.


text:
Diaranzon merdia a drenta informe di un accidente cu hende herida poco pabao di Zeerovers, mesora a dirigi tanto polis como ambulans na e sitio. Na yegada dibe patruya a bin compronde cu aki ta trata di un accidente unda cu e dama chauffeur di e Kia Sportage a subi caminda sin a duna preferencia na e Mitsubishi Lancer cu tabata bini for di pariba y nan a adalbden otro. E impacto tabata fuerte y asina e dama pasahero den e Lancer a dal su rufianan na e dashboard y tabata keha di dolor. Na yegada di e ambulans nan a atende e victima pero mas tanto e tabata sustea y a atende na e sitio mes.
0 thoughts on “Dama chauffeur di Kia Sportage no a duna preferencia y a ocasiona un accidente na Savaneta”
-
Ki dia Aruba ta pasa un dia sin un accidente di trafico? Follow the traffic rules. Easy as that.


text:
Louis Armstrong
Louis Daniel Armstrong (1901–1971) tabata un trompetista di jazz, kantante, aktor i farandulero merikano.
Biografia[editá | editá fuente]
Armstrong a nase 4 di augustus aña 1901 na New Orleans. Den archivonan di misa katoliko ta pará ku su wela a laga batisé na misa katoliko. Louis a lanta den un bario di New Orleans ku a surgi despues di sklabitut den sentro di New Orleans. Louis Armstrong tabata un mucha ku tabatin hopi rèspèkt pa hende grandi, pero tog a resultá ku ela hayé den un mal situashon ku polis kohe mandé tucht skol pa hoben mal mucha, aya ela siña toka cornèt. Meskos ku Jelly Roll Morton na edat jong Louis kuminsa toka den banda. Ela haya e nickname satchelmouth ku despues a bira, "Satchmo" e nomber ku ela kargo henter su bida. Hopi tokadonan grandi a mira ku Louis tabatin hopi oido (talènt pa musika) na e manera ku e tabata improvisá riba cornèt. E tabata un hoben ku un talént uniko i ku su mes estilo di toka. Miles Davis mes tabata un trompetista famoso a bisa, "Louis tabata toka tur tono ku un hende por pensa pa toka riba un trompet."
Creale Jazz Band[editá | editá fuente]
Louis Armstrong a kuminsa su karera den Mississippi-riverboat bands, cabaret band i meimei di tokadónan ku fama den New Orleans. Despues ku Joe "King" Oliver a mové pa Chicago Kid Ory a tuma Louis den su banda na luga di Joe King Oliver, pero Louis tabata haya ku Joe Oliver tabata un tokadó grandi ku hopi fama p'e bai tuma puesto di Joe. Na Chicago Joe Oliver a lanta su mes banda The Creale Jazz Band i na aña 1922 ela manda buska Luois Armstrong pa bin toka ku su banda famoso na Chicago. E ora ei Luois a haya sa ku ta seriamente e ta un hoben ku hopi talènt. Na edat yong ela kuminsa toka den banda di Oliver. E tabata asina idolatrá di Oliver ela bisa Joe tabata su mèntòr, e tabata yamé Joe "Papa Joe" Luois a bisa, "Si Joe no a eksistí e estilo di jazz ku mi ta toka lo no a eksistí tampoko."
Famoso Hot Five i Hot Seven ensembles[editá | editá fuente]
Na aña 1924 Louis Armstrong a sali fo'i den banda di Joe King Oliver pa bai toka den Fletcher Henderson Orchestra na New York, e ku Joe Oliver a keda bon amigo, Louis kier a bai mas leu den su karera. Na aña 1925 Louis a bai bèk Chicago i a kuminsa graba bou di su mes nomber ku e formashonnan famoso Hot Five i Hot Seven ensembles hit nan manera, "Potato Head Blues", "Muggles", "West End Blues", i "Melancholy Blues". Den e grabashonnan aki e ta domina den su manera improvisashon i laga mira tambe su talènt komo solista i kantante. Na aña 1929 Louis a bai bèk New York, unda ela dirigi un diskothek banda ku tabata graba un theater revue "Hot Chocolates" ela kanta Fats Waller's "Ain't Misbehavin", un famoso hit. Louis Armstrong a toka hopi tambe den big-band dje tempu nan ei. Na aña 1930 Louis a kuminsa haya fama internashonal su prome turné komo solista i kantante na Oropa tabata na aña 1932.
Despues di Di Dos Guera Mundial e tabata na Fransia na aña 1948, den e añanan despues ela biahá pa hopi pais na Oropa, Afrika, Hapon, Australia, Sur Amérika, inkluyendo Aruba i Kòrsou na 1960.[1] Louis Armstrong a graba hopi hit den su bida manera "Hello Dolly", "Mack the Knife", "What a Wonderful World" i e tabatin hopi fama, ela toka ku tur sorto di banda, aktua ku artistanan fomoso den pelikula, show, kantanan ku tabata ke p'e toka òf kanta huntu den nan show òf grabashon. Louis Daniel Armstrong ta un homber ku tabata sa kiko e kier den bida "di kada e tabata skohe esun di mas miho" a muri di un ataka di kurason dia 6 di yuli 1971 na New York.


text:
KRALENDIJK– Entidat Públiko Boneiru ta bai renobá mas kaya. Na e lista di kamindanan ku ta bai haña asfalt i pone asera nobo, a añadí diestres kaya mas. E trabounan aki ta forma parti di e asina yama ‘wegenprogramma’.
Anteriormente ya kaba a anunsiá den un konferensia di prensa ku ta bai kuminsá ku 3 kaminda: Kaya Commerce na Rincon, Kaya Gramel i Kaya Neerlandia. Awor akí e sobrá kamindanan ku nan ta bai renobá ku finansiamentu di Ministerio di Infrastruktura i Maneho di Awa tambe ta konosí.
Den e tabèl akí bou por mira e kamindanan ku nan ta bai renobá kompletamente denter di e programa. Den 2022 ta bai kuminsá mas tantu posibel ku e kamindanan ku ta planiá pa 2022 – 2023. E planifikashon berdadero ta dependé tambe di e temporada di awaseru. Na aña 2022 lo entregá un petishon pa finansiamentu di un siguiente sèt di kaminda ku mester keda renobá.
Banda di e programa di kaminda akí ta duna atenshon tambe na un mantenshon akselerá i mehorá di e kamindanan. Pa esaki ta formulá un programa di mantenshon, ku ta keda finansiá for di medionan lokal. Denter di poko ta sigui mas informashon tokante esaki.
E trabounan na Kaya Commerce na Rincon ta den pleno marcha i nan ta kana segun skema. Despues di a konstruí e rant di asera, riba djarason 17 di yüni nan a kuminsá ku e fundeshi. Despues di esei e kontratista ta pone klenku pa e asera i despues e lo kita e asfalt for di riba e kaya i basha esaki di nobo.


text:
ORANJESTAD — “CFT a duna gobierno di Mike Eman un deadline di dia 1 di februari pa bin cu un plan elabora tocante e medidanan cu Mike Eman a priminti Hulanda cu e ta bai tuma. Den februari tambe e presupuesto 2015 mester wordo entrega, y esey lo demostra con critico e situacion financiero ta. Y finalmente, den februari IMF ta bolbe Aruba, y lo emiti su rapport final pronto. Di parti di gobierno mes nos no ta scucha nada, pues nos lo mester keda den suspenso atrobe. Tur cos ta mustra si cu Mike Eman ta buscando otro confrontacion”, lider di MEP Evelyn Wever-Croes a duna di conoce.
NOMBRACION NOBO DEN GOBIERNO
Lider di MEP a denuncia cu gabinete Mike Eman ta nombrando cantidad di hende nobo den gobierno, nan ta promoviendo tur hende rond di nan, y ta prolongando e contractnan, siendo cu esey no tabata e palabracion. “Mi a discuti esaki cu sr. van Zwol siman pasa ora mi a reuni cun’e na Aruba, y tambe cu representante di CFT ora mi a topa cun’e siman pasa. Mi no tin problema cu ta yuda esnan cu mester di ayudo, pero no ta asina. Nan ta yudando nan mesun hendenan so, y esnan cu mester di ayudo no ta haya ayudo”.
OTRO WELGA DI HAMBER
Mirando tur locual tin cu tuma lugar e luna aki pa cu e presupuesto, e pregunta cu tin den pueblo ta si tin otro welga di hamber ta vislumbrando. Pasobra Mike Eman no ta parse di a supera e actitud infantil di keda busca problema y pleito cu Gobernador y cu Hulanda. Ta obvio cu e prome minister di nos pais a perde su strea di nort.
SOLUCION
“Mi ta hasi un apelacion fuerte riba prome minister Mike Eman pa e biaha aki si e comporta su mes manera un gobernante, y no recuri atrobe na e acto infantil di bai den welga di hamber, bebe ensure y yora na television internacional. E cos ey a pone cara di henter nos pueblo na berguensa. Antes Aruba tabata e orguyo den Reino, awe nos ta e berguensa den Reino. MEP ta compromete su mes pa duna e Arubiano e orguyo un biaha mas, di hasi Aruba e orguyo un biaha mas. Cu trabou duro, y responsabel nos lo demonstra Hulanda, Reino y mundo henter, cu nos si por”, lider di MEp Evelyn Wever-Croes a duna di conose.


text:
ORANJESTAD – Desde inicio di proyecto Green Corridor bou guia di ODINSA, ing. Carlos Zubietta ta e persona encarga pa supervisa e trabou di e proyecto na Aruba. Awo ta den e etapa final di culminacion di e trabou, asfaltando e brug nobo di Balashi. E proyecto grandi aki por a cana un bon caminda danki na e bon cooperacion y asistencia cu semper a haya di expertonan di DOW y apoyo di Prome Minister Mike Eman y Minister di Infrastructura Benny Sevinger, Ingeniero Zubietta a comenta na momento cu a cuminsa asfalta e caminda cu ta pasa riba brug.
Manera trabou ta moviendo, e ta kere cu denter di poco ta haci e testnan necesario riba e brug pa despues entrega e trabou aki na Gobierno den luna di augustus. Na momento cu esaki tuma luga, e area rond di e brug tambe ta wordo embeyeci, manera a wordo palabra. Despues ta sigui cu e parti di e brug bieu (esun cu ta den uzo awo) cu ta wordo converti den un Linear Park pa entretenimento familiar. Di otro banda ya caba a cuminsa cu e proyecto di refosteracion di e parti di mangrovenan. Tin un palabracion pa planta riba henter e proyecto 4600 mata. No ta tarda mucho mas cu ta cuminsa cu plantacion di mata riba henter e ruta di Pos Chiquito y esun di fietspad riba Green Corridor.
Ingeniero Zubietta a bisa di ta sinti un orguyo grandi di ta envolvi den e proyecto di Green Corridor. E proyecto aki, el a bisa, desde inicio tabata un reto grandi y “e ta un orguyo tanto personal como di e empresa di por a participa y hib’e na su final. E cambio cu a wordo logra ta algo importante y poco poco e ciudadano ta realisa e importancia pa tin e proyecto aki pa beneficio di comunidad, tanto automobilistanan como e habitantenan cu por disfruta di e areanan di recreacion, manera e parkenan y areanan pa cana.”


text:
Diaranson pasa Edjean Semeleer a wordo lansa oficialmente como candidato ariba lista di partido POR. Esaki sigur a sorprende hopi hende ya cu ningun hende no a spera esaki.
E discurso cu Edjean a duna ariba e anochi di lansamento tabata uno sumamente inspirativo y emotivo. Hopi ta esnan cu a compar’e cu e discursonan cu Sr. Betico Croes den feliz memoria tabata duna.
Edjean ta un yiu di tera cu no mester di introduccion, ya cu pa añas el resalta pa a mantene nos cultura y herencia cultural bibo atraves di su canto, su numeroso proyectonan musical y su manera di ta.
Un persona stima pa su pueblo cu a sa di cosecha triunfo pero tambe tabata tin su momentonan no mucho bon e.o. cu cierre di su restaurant.
Remarcable ta si, cu apesar di tur locual a pasa, semper Edjean a sa di lanta ariba y sigui cu e lucha pa bai dilanti.
Hopi ta esnan cu kier usa e factornan aki contra dje, pero mirando su honestidad, esakinan no a logra pasobra ta dilanti e ta bayendo.
Diadomingo ultimo Edjean tabata hunto cu e team dinamico y uni di POR den e bario cu a wak e nace y crese cu ta Dakota, unda cu portanan di casnan tabata wordo habri p’e cu inmenso placer, dunando Edjean e oportunidad pa splica e mision y vision cu e tin pa e proximo gobernacion.
Edjean ta un ehempel bibo di un gran luchador, como un entrepreneur local, un cantante sumamente stima y exitoso cu ta forma parti di esnan cu ta lucha pa mantene nos herencia cultural bibo. Un yiu di tera cu no solamente ta lucha pa su mes, pero tambe pa tur esnan cu kier logra algo positivo den bida.


text:
Komunikado di Prensa: Stichting Ambulante Justitiële Jeugdzorg Curaçao (AJJC) ku Konferensia Prevenshon Kriminalidat Hubenil
4 oradó internashonal
WILLEMSTAD – Den kuadro di informá, eduká i traha riba kolaborashonnan ekstenso riba e tereno di prevenshon di kriminalidat bou di hóbennan, Stichting Ambulante Justitiële Jeugdzorg Curaçao (AJJC) ta organisá un konferensia grandi titulá “E problema no ta di nos niun. E solushon ta di nos tur!” ku kuater diferente oradó internashonal, kual lo tuma lugá dia 12 i 13 di mei binidero na Hilton Hotel.
Durante tres aña di eksistensia di e fundashon AJJC, e organisashon a tuma nota di diferente desaroyonan alarmante enkuanto kriminalidat bou di e hubentut i tambe partisipashonnan den gruponan kriminal. Apesar di e resultadonan di e investigashon di Ministerio Públiko, hasí pa drs. Faber, enkuanto e eksistensia di gèngnan na Kòrsou, AJJC ke trese kuminda pa pensamentu i habri kaminda pa diálogo riba e tereno aki.
Dr. Wendell C. Wallace, un profesor i eksperto riba tereno di kriminologia na Trinidad i Tobago, lo ta e oradó prinsipal durante e konferensia di AJJC. Dr. Wendell C. Wallace tin un amplio konosementu i eksperensia pa ku prevenshon i kombatimentu di gruponan kriminal i/òf gèngnan. I e lo trese durante e konferensia di AJJC su konosementu i ekspertisio basá riba investigashonnan riba e konsepto di gèng riba e islanan den Karibe.
Huntu ku dr. Wendell C. Wallace, lo tin tres oradó for di Hulanda ku lo toka e temanan di:
- Kon pa dil ku alumnonan problemátiko den enseñansa, duná pa sikologo di mucha sr. Jeroen Petri;
- Dikon i kon nos por traha huntu pa logra baha kriminalidat, duná pa un eksperto di Veiligheidshuis Rotterdam, sr. Robert Ducaneaux,
- Métodonan kognitivo i práktiko pa prevení kriminalidat hubenil, duná pa un eksperto riba e tereno di metodonan sientifiko pa kambia komportashon desviante, sra. Irma van der Veen.
Ku e konferensia aki AJJC ke trata na sigui stimulá e kolaborashon entre e diferente organisashonnan partikular i departamentunan den e diferente ministerionan pa asina prevení i kombatí e kriminalidat bou di e hóbennan di Kòrsou. E problema no ta di nos niun, pero e solushon ta di nos tur.
Pa mas informashon tokante e konferensia i tambe e fundashon AJJC por subí e wèpsait www.ajjc.org òf tuma kontakto telefóniko ku sra. Larissa Croes na 461-4552 òf 525-0917.


text: Diaranson merdia a drenta informe di cu cacho lo a ataka turista riba Beach na Eagle, mesora a dirigi patruya na e sitio.a yegada di e patruya na Eagle Beach a papia cu un pareha turista unda e homber ta declara cu e tabata den awa y 2 pitbull los a bin riba dje y a raske na su lomba te sangra. E pareha turista a keda furioso cu e donjo di e cachonan no tabata tin control di esakinan. E donjo di e cacho a core bay gara e cacho y a tuma tur su 5 mascota nan y a bandona e sitio den un S.U.V. Polis a tuma declarashon di e pareha turista y a keda di tene bista pa cu e persona cu caco los riba Eagle Beach. Afortunadamente e turista no a resulta herida cu un mordi pero si su lomba a haya un rasca te sangra. Segun e pareha muher e ta surgeri e donjo di e cacho train su cachonan y tene nan mara y corta nan hunja tambe pa situashon asina por ser evita. E pareha turista a keda di bay sambuya atrobe pa por laba e herida y desinfecta e rasca aki.


text:
E departamento di Arbeidsmarktregistratie (AMR) ta traha riba e demanda (lista di necesidad na personal) di dunadornan di trabou pa medio di e formulario di Arbeidsmarktregistratie.
Cu esaki DPL ta traha riba proyeccion entre demanda y suministro laboral pa e promixo aña, esaki ta sumamente importante pa asina DPL por traha di antemano conhuntamente cu scolnan, institutonan di educacion y dunadornan di trabou pa asina por produci y ofrece suficiente trahadornan local. Sin e formulario aki aproba un dunador di trabao no por haci e proceso conforme maneho na e otro departamentonan di DPL. AMR ta e prome paso cu tur dunador di trabou mester cumpli cune na DPL.
Rekisitonan
DPL kier a haci un suplica na dunadornan di trabou pa yena e formulario di AMR 2021 mas specifico y completo posibel (yena via un computer). Semper tin e posibilidad pa e dunado di trabou haci adaptacionnan na caminda riba su lista di necesidad na personal. Cu adaptacionnan ta referi na, por ehempel esnan cu ta depende di proyectonan di trabou cu ta exigi mas personal of personalnan specifico cu ta dificil pa anticipa di antemano. Semper tin e posibilidad pa haci cambionan riba e lista di necesidad entrega pero si na un forma realistico.
Pa locual ta trata rekisitonan exigi pa entrega un formulario di AMR, tur esakinan ta poni riba e prome pagina di e formulario estilo “checklist”. E dunador di trabao mester cumpli cu tur e puntonan corespondiente na su sector laboral pa asina por entrega e formulario y haya aprobacion. Esnan cu ainda no a entrega nan formulario di AMR 2021 por haci esaki ainda te cu fin di september 2021. Normalmente mester a traha un cita via email pa haci entrega pero mirando cu ta yegando na e fecha final, entrante dialuna 13 di september 2021 mester entrega esaki personalmente na DPL (hardcopy). E grupo aki cu lo entrega di awo te cu fin di september 2021 no mester haci un cita. Orario pa entrega ta di 8:00 am te cu 11:30 am y di 1:30 pm te cu 3:30 pm. Por trece un copia di e prome pagina pa asina DPL stempel cu a ricibi e documento nan.
Formulario
Tin cuatro diferente sorto di formulario di AMR, esakinan ta reparti den e sectornan laboral:
- Horeca (Hotel);
- General (Algemeen);
- Limpiesa-Hardineria-Seguridad (Schoonmaak/Tuinier/Bewaking);
- Construccion (Bouw).
Mas informacion por haya den e siguiente documento:
Formulario 2022
Entrante 1 di december 2021 lo cuminsa acepta e formulario di AMR 2022 cu lo pone riba e website di DPL entrante e mesun fecha aki. Mester haci un cita online via email; dpl.arbeidsmarktregistratie@aruba.gov.aw pa asina haya un fecha pa entrega e formulario yena. Entrega lo mester sosode personalmente na DPL, formulario lo ta disponibel pa download, print y yena (digitalmente, no ta acepta formulario yena na man) prome cu presenta na DPL. Mester yena e formulario completamente pa asina por tum’e den consideracion na DPL y tambe mester cumpli cu tur e rekisito nan stipula den e checklist.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 18 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 18 di sèptèmber 2021.
Kompilá: djabièrnè 17 di sèptèmber 2021, 05:00 o.l. (09:00 UTC).
Tempu: Por lo general parsialmente nublá i prinsipalmente seku ku un bista redusí.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:35 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando den dia posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: No ta antisipá desaroyo di nubia signifikante riba nos region durante di próksimo 24 ora. Pa e motibu aki, un wer prinsipalmente seku lo prevalesé riba nos isla ku un bista redusí debí na stòf fini di Sahara. Mas aleu, ta antisipá ku bientu lo ta moderá te bastante fuerte.
Kondishon di laman: Generalmente moderá ku altura di ola entre 1 i 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Parsialmente nublá i no ta antisipá áwaseru signifikante.
Meteorólogo: Rombley.


text:
ORANJESTAD – E ministerio responsabel pa Medio Ambiente na Aruba a yuda e desaroyadonan di e hotel nobo Secrets na Baby Beach cu nan publicacion falso riba efectonan ambiental.
10 di november e ministerio di Desaroyo Teritorial, Infrastructura y Medio Ambiente a saca un comunicado di prensa di parti di e desaroyadonan Spaño Martinón, grupo financiero Connected Capital di Inglatera y compania Arubano Three Rivers Real Estate. E relato su titulo ta: ‘E hotel no lo tin ningun influencia negativo riba Aruba su medio ambiente y ecologia’.
Sinembargo riba e dia di ponemento di e prome piedra di e hotel, minister di Medio Ambiente Otmar Oduber y presidente di e desaroyadonan di e hotel, esta Enrique Martinón Garcia, ta admiti cu lo tin efectonan negativo.
‘Mi no ta compronde bo punto’-minister Otmar Oduber riba e publicacion falso
Den un conferencia di prensa mainta Ret Karibense mester a haci hopi esfuerso pa haya un aclaracion di minister Oduber con ta posibel cu su departamento a saca un comunicado asina cu informacion incorecto.
“Esaki ta un proyeco cu nos ta haci hunto. Gobierno a manda mas biaha comunicadonan di otronan, manera fundacionnan. Mi no ta mira e problema.” Y: “Nos ta manda comunicadonan di partnernan di gobierno. Pero cada ken ta para responsabel kico nan ta skirbi. Mi no ta compronde bo punto”, e minister ta bisa irita, despues di varios intento pa haci pregunta.
Dado momento e mandatario ta nenga di contesta mas pregunta di Ret Karibense. Anochi durante e fiesta di ponemento di e prome piedra na Baby Beach, Oduber ta disponibel atrobe: “Nos ta keda amigo toch.” Pero e entrevista riba entre otro e permiso di construccion no ta largo y e minister ta termin’e lihe pa por ricibi felicitacionnan. “Nos ta cla cu negativismo.”
Mas prome su vocero Michael Carty a urgi e reportero aki cu no por spera cooperacion di e desaroyadonan pa entrevista. “Esaki ta un evento social, nan ta aki pa socialize. Ministernan y politiconan si por entrevista.”
Reaccion di grupo desaroyado
Finalmente e hefe grandi Enrique Martinón Garcia ta disponibel pa haci pregunta riba e influencia riba nos medio ambiente.
“Si, tin efectonan pero nan ta minimal.” E no sa exactamente cua nan tur ta, pero nan ta para den e rapport cu nan a laga traha. “Un compania local a traha esaki. No, mi no sa for di mi cabes con e ta yama. Si, bo por haya e rapport. Pero mi no sa si gobierno ta di acuerdo pa mi duna bo.”
E pregunta riba e comunicado falso a keda sin contesta. Net na a momento ey coleganan di e comerciante ta urgi pa e hefe grandi bin cu nan. Nan mester sali.
E ministerio ni e desaroyadonan a retracta e comunicado te awor.


text:
KRALENDIJK – E Kuerpo Públiko Boneiru den palabrashon ku supermerkadonan, importadónan i doñonan di trabou, a disidí pa suspendé e kòntròl di preis máksimo den supermerkado pa un máksimo di tres luna.
E supermerkadonan riba e isla kasi un siman pasá a saka diferente produkto for di e rèkinan. Djaweps a yena e rèkinan atrobe i ta bende e produktonan pa mas ku e preis máksimo determiná.
Na Boneiru e siman aki a surgi komoshon ora ku no por a haña diferente produkto di sierto marka i emboltura mas, manera galiña, karni mulá, aros, lechi pa beibi, ariña di funchi i pindakas. E supermerkadonan a saka e produktonan for di rèki despues ku kontroladó di preis di gobièrnu bonerianu a parti prosès verbal, pasobra nan tabata bende sierto komestibel riba e preis máksimo ku gobièrnu a pone.
E supermerkadonan no ke sufri pèrdida ku bendementu bou di preis di kosto. Lei a disidí ku e supermerkadonan for di novèmber di aña pasá ta kastigabel i ta riska un but di dies mil dòler si nan surpasá e preisnan máksimo.
Impase
Djamars último diputado Edsel Winklaar, enkargá ku Desaroyo Ekonómiko a sinta na mesa ku e Asosiashon di Supermerkado i Importadó, representante di supermerkado chines i e servisionan relatá ku kòntrol i mantenshon, pa sali for di e impase. E situashon a kuminsá bira angustioso i segun oyente ku tabata yama radio lokal na Boneiru asta tabatin skarsedat di un marka speshal di lechi di beibi.
Segun Winklaar e partidonan mester yega na un bon solushon kaminda ta komponé un pakete básiko di artíkulo di nesesidat vital primario ku preis ku e konsumidó por paga. Presidente Frits van Ham di e Asosiashon di Supermerkado i Importadó ta satisfecho ku e akuerdo ku a logra. “Nos a yega na un desishon sin kondishon delantá. Nos sa muchu bon ku e entradanan di sigur trinta te kuarenta porshento di bonerianonan ta apsolutamente insufisiente pa por kome na drechi. Nos ke tuma e responsabilidat ei si pa riba término hopi kòrtiku bini ku un sierto pakete pa aliviá e nesesidatnan primario.”
Entrada
Van Ham ta enfatisá ku no ta e preisnan di e produktonan ta e problema, sino e entradanan riba e isla. Un komishon di seis hende den e tres lunanan binidero ta bai studia e problema di preisnan máksimo i e pakete básiko di produkto. Den e komishon tin representante di supermerkado hulandes, supermerkado chines, e bònt di konsumidó boneriano UnkoBon, e Tienda pa Konsumidó i e servisionan di gobièrnu envolví. E komishon ta haña konseho di e ofisina di investigashon hulandes SEO.
Outor: Belkis Osepa


text:
Oranjestad-Diamars mainta a tuma lugar apertura di e conferencia di ATCA, cual ta e conferencia di turismo pa nos partnernan di Norte America cu a conta cu presencia di 60 participante for di Merca y Canada.
E biaha aki a comparti cu e actornan importante aki den nos industria turistico na un forma diferente unda a pone extra atencion riba e parti cultural y e diversidad di actividadnan cu nos isla tin pa ofrece. E ultimo aki a wordo haci a traves di un presentacion di nos artista local Rosabelle Illis, kende a mustra un imagen a traves di e wowonan di un ‘first time visitor’cu danki na e experiencia incomparabel na nos isla no a resulta di ta un happy visitor, pero un ecstatic visitor.
Tambe tabatin presentacionnan di CEO di ATA, Ronella Tjin Asjoe-Croes, James Fazio, Director di aeropuerto y Ed Malone, Director di area pa Norte America.
E conferencia aki ta hopi importante mirando cu no solamente ta papia di negoshi y bende Aruba, pero tambe ta duna e participantenan e oportunidad pa reconecta cu e experiencia Aruba.
Ronella Tjin Asjoe-Croes a remarca cu ta hopi importante cu nos operadornan di tour principal ta presente, kendenan ta representa alrededor di 55 pa 60% di e negoshi cu ta bin for di Norte America. Ademas di esaki Aruba ta den e destinacionnan top 5 pa nan pa loke ta benta y negoshi.
Durante e conferencia a enfoca riba aspectonan cultural nobo, trece e experiencia di cultura dilanti cu ta wordo ofreci na nos bishitantenan y bishitantenan potencial a traves di e operadornan di tour.
Un punto importante cu a bin dilanti ta cu ta mustra cu ta inverti den Aruba su producto tanto fisico, di servicio, embeyecimento di nos centro di ciudad, desaroyo di San Nicolas. Esaki a wordo haci a traves di e presentacion di Rosabelle Illis, kende a bin cu un toke artistico y humoristico y cu a wordo usa pa ATA pa mustra e diferente proyectonan nobo cu Aruba tin.
Tambe tabatin presente artistanan local dunando un bista di kico e proyecto di Korteweg ta, cual a wordo introduci algun siman atras.
E parti principal di e presentacion di James Fazio tabata riba con ta mehorando e experiencia di e pasahero na aeropuerto y esaki ta algo importante mirando e trabounan exitoso di ATA pa trece mas turista a traves di nos aeropuerto. Tin diferente proyecto cu ta cla caba y otronan cu ta den proceso y tur esakinan lo contribui na mehora e experiencia na nos aeropuerto.
Ed malone di su banda a mustra e trabounan cu ta wordo haci pa sigui atrae e mercado Mericano y en especial e turistanan afluente, e strategianan di mercadeo y con e mehoracion di nos producto ta influencia e mercado cu nos isla ta enfocando riba dje.
Minister Otmar Oduber a manda e mensahe di gratitud na tur e partnernan di nos isla presente pa contribui na e crecemento substancial di e mercado Norte Americano, cual den e prome lunanan di 2015 a surpasa 7% compara cu 2014.


text:
(AP) – Adultonan di edad svansa cu no tin problema di curason no mester bebe aspirin pa preveni un prome atake di curason of atake cerebral, un grupo di influencia di guianan di salud a bisa den un conseho preliminar actualisa riba diamars.
Riesgonan di sangramento pa adultonan di 60+ y cu no a yega di tin un atake di curason ta hopi mas grandi cu e beneficionan potencial di uso di aspirin, e U.S Preventive Services Task Force a bisa den e prome version di e guianan nobo.
Pa prome biaha, e panel a bisa cu tin posibilidad di un beneficio chikito pa adulto den edad di 40 aña cu no tin riesgo di sangramento. Pa esunnan den nan 50 aña di edad, e panel a duna otro conseho bisando cu e beneficio no ta mesun cla.
E recomendacionnan ta pa e personanan cu tin presion di sanger halto, colesterol halto, obesidad of otro condicionnan cu ta aumenta nan chens di haya atake di curason. No dependiente di e edad, adultonan mester papia cu nan dokter prome cu stop of cuminsa uso di aspirin pa sigura cu esaki ta e miho opcion pa nan, segun miembro di e servicio, Dr. John Wong, un experto den cuido primario na Tufts Medical Center. “Uso di aspirin por causa problema serio, y e riesgo ta aumenta cu edad,” el a bisa.
Si finalisa, e conseho pa adultonan di edad mas avansa por cambia, conseho cu e panel a duna na aña 2016, pa yuda preveni e prome atake di curason of atake cerebral, pero tambe esaki lo ta mas den linea cu e guianan reciente di otro gruponan medico.
E Task Force anteriormente a bisa cu cierto hende den nan edad di 50 pa 60 aña mester considera uso di aspirin diario pa preveni un prome atake di curason of atake cerebral, y cu nan tin posibilidad di ofrece proteccion contra cancer di colon. E guia actualisa ta bisa cu tin mester di mas evidencia pa demostra beneficio pa cancer di colon.
E guia a ser publica online pa permiti comentario publico te cu dia 8 di november. E grupo lo evalua e comentario di e publico y despues tuma un decision final.


text:
KRALENDIJK – NKBB ta rekonose i felisita sr Rudy Croes, un lider Arubano respeta, ex-minister di Hustisia, ex-presidente di parlamentu Aruba, ku su desishon I akshon balente I historiko di protesta pa debolbe su kondekorashon royal bek na Rey Willem Alexander. Sr Rudy Croes a vosifera su rason pa ekspresa e akshon di protesta I humiliashon na Rei komo hefe di estado I gobierno Hulandes ta motibu di su desapuntu kresiente durante anjanan pa e agreshon kolonial kresiente di politikonan Hulandes ku ta nenga di kambia direkshon pa un relashon di respeto mutuo entre tur partnernan den Reino.
Di akuerdo ku Sr Croes loke a pone realisa ku mester tuma un akshon drastiko pa stop e aktitud eskalante kolonial aki ta e aneksashon bergonsozo di Bonaire oi Sint Eustatius na 10-10-10 I esaki kontra di deseo di e pueblonan ku a rechaza esaki. Pero loke a pone disidi ku awo si ta basta ta e resiente arogansia Hulandes I abuso di poder ku e aresto illegal I violashon di derechonan fundamental di libertad di ekspreshon di e aktivista di derechonan humano James Finies riba dia di Bonaire 6 di september 2019 ku a bini ariba e dekapitashon I derokamentu kolonial di e gobierno demokratiko legitimo di Sint Eustatius dor di gobierno Hulandes na februari 2018.
E akshon heroiko aki di rechazo pa debolbe su medaya royal , por wordu konsidera e humiyashon di mas grandi pa Rei komo hefe di estado I gobierno Hulandes I mester sirbi komo un atvertensia na e gobierno Hulandes pa stop nan praktika di intimidashon.
Sr Rudy Croes un Arubano Antiano ku e akshon aki a demonstra mas kompashon pa e pueblo Boneriano su lucha pa libertat I igualdat kontrali na nos mes lidernan Boneriano ku ta keda miedoso.
NKBB a nota ku resientemente e partido UPB ku ta esun prinsipalmente komplise pa bende su mes pueblo Boneriano na 10-10-10, a selebra 50 anja di eksistensia bao di liderazgo di Ramonisto Booi ku ta kontinua ta dikta riba su muchanan lider di UPB James Kroon I e lider di MPB Sr Elvis Sjin Asjoe, kual nan tur ta di e mesun skol I doktrina pro gobernashon-kolonial- Hulandes . E gobierno aki ta lidera pa gezaghebber Rijna, un mensahero no-demokratiko pa e Hulandesnan remplasando e representante di reino su funshon di PR I kual Sr Rijna a kampanja e mesun rumbo di UPB I ta sostene e aktual status quo. Loke ta desapunta mas ta ku Ruman Ellis, e lider respeta fundado di UPB, ku a permanese silensioso tokante e akshonan illegal di UPB den transkurso di anjanan, a aparese I kibra su silensio I vosifera, ku e ta orguyoso di UPB, un deklarashon in-eksplikabel, pasobra UPB lo bai den historia komo e partido ku a debolbe e pueblo Boneriano bek den mannan di gobernashon kolonial Hulandes I sklabitud moderno I apartheid. Sr Ruman Ellis a perde e oportunidat pa publikamente uni su mes ku e pueblo Boneriano su rechazo total di e status illegal aki den e referendum di 18 dezember 2015. I pa e akshon aki e ta bira komplise ku UPB pasobra e la demonstra su loyalidat pa gobernashon kolonial Hulandes dor di no respeta e bos demokratiko, e 66% votonan-No, I di no tuma posishon kontra pa para e agreshon kolonial Hulandes.
NKBB ta karga e speransa ku Sr Rudy Croes su akshon di protesta pa debolbe su medaya bek na Rei lo sirbi komo ehempel pa otro lidernan Antinao pero espesialmente lo sirbi komo ehempel pa nos lidernan Boneriano ku a risibi similar medayan di honor. Awor nan lo tin oportunidat pa skohe I demonstra ku nan tin e pueblo Boneriano na pechu I sigui sr Croes su ehempel dor di duna nan medaya bek komo muestra di solaridat I protekshon di nan mes pueblo o si nan lo kontinua ta loyal na Rei I e gobierno Hulandes I kontinua ku e rumbo illegal di traishon di nan mes pueblo Boneriano.


text:
A DETENÉ HÒMBER DURANTE DI ENTRADA HUDISIAL
Den oranan trempan di mainta riba djabièrnè 4 di yüni a tene un entrada hudisial den un kas situá na Amboina. Aki a detené un hòmber di inisial J.G.S. di 26 aña en konekshon ku menasa i destrukshon. E entrada hudisial tabata den kuadro di un kaso di destrukshon i diferente kaso di menasa ku arma.
AINDA BASTA PROSÈSFERBAL PA MANEHÁ SIN FAHA DI SEGURIDAT BISTI
Durante un kòntròl di tráfiko na Kaya Korona riba djaweps 3 di yüni, a kontrolá 18 vehíkulo durante kua tres shofùr a risibí un prosèsferbal. Dos shofùr a haña prosèsferbal komo ku nan no por a mustra dokumentunan di seguro bálido i un shofùr a haña prosèsferbal komo ku e no por a mustra un reibeweis bálido.
Den e dianan tras di lomba a duna but tambe pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin faha di seguridat bisti. Prinsipalmente pa e último dos violashonnan menshoná ta duna mas i mas prosèsferbal.
Faha di seguridat
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Telefòn selular
Uzando bo telefòn selular miéntras bo ta manehá, bo ta hinka bo mes, pero tambe otronan den peliger. Pasobra ora nos ta uza nos telefòn nos ta ménos alertá.
Pone bo telefòn for di bista. Asina bo ta prevení e tentashon pa wak tòg. Ora bo ta partisipá den tráfiko, sea ta ku outo òf riba baiskel, ta importante pa bo ta konsientemente presente. Si bo tin un persona ku ta ferwagt un mensahe òf yamada di bo, mèldu nan promé ku por ehèmpel bo subi outo, ku bo no ta bai ta alkansabel pa un ratu.
Dokumentunan na òrdu
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
A DETENÉ HÒMBER PA MALTRATO
Riba djárason 2 di yüni a detené un hòmber di inisial D.D.D. di 39 aña di edat pa maltrato. Ela maltratá dos persona.
KIEBRO DEN KAS
Entre djamars promé di yüni i djárason 2 di yüni, deskonosínan a bai ku un suma na sèn kèsh for di un kas situá na Kaya Aruaco. Ta investigando e kaso.
Post Views:
13


text:
E MARKA
REFRESKANTE
ALTA KALIDAT
DISPONIBEL
INOVATIVO
Curacao Laboratories Ltd. a kuminsá ku e produkshon di Alcolado Glacial na aña 1948 na Kòrsou.
Nos produktonan tambe ta wòrdu produsí bou di lisensia na e siguiente paisnan:
- Barbados W.I., pa Curacao Laboratories Barbados, Ltd
- Suriname, pa Surinam Laboratories N.V.
- Repúblika Dominikana, pa Hospifar
Alcolado Glacial ta wòrdu bendí na mas
ku 25 pais rònt mundu, entre
nan:
- Mayoria islanan den Karibe
- Hulanda i Oropa
- Colombia
- Merka i Canada
Alcolado Glacial ta un loshon mentolá di spat ku ta revitalisá di pia te kabes.
Entre e karakterístikanan prinsipal di e produkto ta e sensashon refreskante i revitalisá ku e loshon ta duna instantaniamente ora e wòrdu usá. Banda di esaki su aroma distintivo di mentol fresku i su efekto nutritivo ta hasi e karakterístikanan aki mas atraktivo ainda.
Nos ta orguyoso di e kalidat altu di e loshon di Alcolado Glacial. Esaki ta e resultado di e ingredientenan puru i di alta kalidat ku ta wòrdu usá den e proseso di su produkshon.
E reseta ta un sekreto pero e loshon ta konsistí di 74% alkohòl denaturalisá, mentol i zetanan esensial sekreto.
E loshon di Alcolado Glacial ta un artíkulo komun den hopi kas na Kòrsou i den sobrá Karibe ya pa hopi generashon. Hopi na nos isla i den region a lanta ku e produkto i marka aki.
Nos loshon di spat a inspirá hopi deskripshon kreativo; “èrko den un bòter” tabata su lema pa hopi aña i ainda e ta wòrdu usá ampliamente awendia. E lema ta deskribí klaramente e loshon su efektonan refreskante i di fria e kueru. Banda di su efektonan refreskante instantáneo, e Loshon di Spat di Alcolado Glacial por wòrdu usá diariamente komo aftershave, pa aliviá síntomanan di doló di kabes òf grip, pa aliviá grawatamentu di piká di sangura, i hopi mas.
E Loshon di Spat di Alcolado Glacial por ta nos produkto prinsipal, pero den transkurso di tempu nos a desaroyá i añadí otro produktonan tambe na e famia di Glacial. Nan ta inkluí produktonan di habon, krema pa hunta i desinfektante di man. Tur ku e mesun aroma mentolá distintivo.


text:
HULANDA A PONE CODIGO ORAÑE RIBA TUR PAIS DI MUNDO
‘Ta lamenta cu e codigo orañe a wordo poni pa Aruba tambesinembargo e ta perfectamente comprendibel’
Hulanda a pone tur Pais di mundo riba codigo orañe, asinaPremier Evelyn Wever - Croes a wordo informa door di Secretario di Estado sr. Raymond Knops. Pa prome biahaHulanda a cambia su punto di salida ora ta pone codigo di color pa un Pais. Anteriormente tabata basa su mes riba e situacion epidemiologico den e Pais, cual den e caso aki no taasina.
Den e caso aki pa Aruba actualmente no tin motiboepidemiologico pa cambia pa codigo orañe pasobra na Aruba e situacion pa loke ta covid ta bastante bou di control. Sinembargo pa motibo cu aworaki Hulanda ta preocupa pa nansituacion interno, nan tin cu duna un mensahe cla na nancomunidad y pues ta compronde e decision aki, Premier Wever - Croes a enfatisa.
E mensahe ta cu nan no ta recomenda nan ciudadanonan pabiaha. Nan no ta prohibi e biahe, frontera no ta cera, pero si tahaci e codigo orañe. Esaki ta significa cu si un ciudadano Hulandes y/of nos studiantenan na Hulanda dicidi di biahatoch, e ta riba nan propio riesgo. Si algo pasa, Hulanda no taobliga pa busca esnan cu ta biaha bek y hopi biaha seguronantampoco ta cubri.
“Ta lamenta cu e codigo orañe a wordo poni pa Aruba tambe sinembargo e ta perfectamente comprendibel. E situacion na Hulanda ta hopi serio y den Corona ora cu tin situacion serio asina, bo tin cu duna un mensahe cla. Pues na Hulanda nan tapidiendo nan ciudadanonan pa no biaha, no bay cu vakantie y keda cas mas tanto cu ta posibel. Mescos cu Aruba a hacidurante cu nos tabatin cifranan halto.
Pa resumi, e fronteranan no ta cera, ta bay tin hende cu ta siguibiaha bin Aruba, esnan cu a cumpra nan ticket caba por binAruba. Tene cuenta si cu rekisitonan y condicionnan ora di biaha. Alabes ta recomenda tur cu ta biaha for di Hulanda paporfabor tuma un seguro di covid pasobra nunca bo sa kicopor pasa. Y si bo tin un seguro di biahe di Hulanda, chens tagrandi cu awo cu Hulanda a pone henter mundo riba codigoorañe, cu e seguro di Hulanda no ta cubri cierto cosnan mas.
Mientrastanto nos ta mantene Hulanda den oracion y pensamento, pa nan por sali pronto for di e situacion cu nan taaden. Pa di e forma aki pronto por mira cu e plamamento di e virus ta stop y cu por bay bek na e normal nobo’, PromeMinister Wever - Croes a termina bisando.


text:
Basta ku violensia sin sentido.
Basta ku violensia sin sentido.
For di aña pasá nos tabata tin un prekupashon hopi grandi. Den e lastu añanan aki nos a bin mira un ola di violensia asotá nos dushi Kòrsou. Anto violensia sin sentido. A yega e momentu pa nos por laga sa ku ta BASTA KU VIOLENSIA SIN SENTIDO.
Ta basta ku: yu ta ataká mama, mayor ta abusá di yu, atrako den tienda, malechor ku ta drenta kas di un hende grandi atrak’é i mat’é pa un par di florin, hóben ku arma , pasa basha bala den bario kaminda tin mas hende ta biba, ku un hóben di 13 aña por ta un kriminal, TA BASTA ku arma ta wòrdu husá pa komuniká kon rabiá un hende por ta, ta basta ku ora mi rabia…… mi tin ku dal bo pa mi por kalma. TA BASTA ku ku bo a bai sali pa dibertí i haña bo morto pa falta di otro, pa a defendé un amigu mester a kita un bida.
Tin hóben ku ta puntra, ku ta asina aki tin ku sigui, nan ta puntra ta kon nan futuro lo ta? Nos di Union Ta nos Forsa ta indigná. I e indignashon aki nos ke pone den moveshon ,ma un moveshon positivo.
Tur kos ku ta físiko i visibel ta presidí dor di e loke ku ta spiritual i invisibel
Si bo ke atendé e kosnan físiko i visibel bo tin ku kuminsá ku e kosnan spiritual i invisibel ku tin nan tras.
Pasó si bo bula e parti aki bo ta pasa e rais “voorbij” i bo ta atendé ku e fruta. I e problema ta na e rais.
Nos ke bai pa traha pa drecha e rais i no e fruta .
I e rais ta e kurason di hende ku a bira duru. Tin ku trese bek Fe , Speransa i mas ku tur kos Amor.
E manera ku nos lo kombatí e ola di violensia aki ta atakando e manera di pensa. Bo por mata un hende pero nunka lo bo por kaba ku un idiologia. Den e tempu di kuaresma aki nos tur komo un pueblo lo bai duna bèk. Lo tin 5 siman di hasi un akto amabel.
5 pa 11 di mart : Nos lo pone e pic aki riba tur nos retnan sosial pa rekòrdá e hóben ku nan a asesiná lastu ei den punda. (D’xiane Ogenia RIP)
12 pa 18 di mart : Pensa positivo. si un hende a pone bo rabia keda positivo, den tráfiko, òf ku bo ruman. Hasi esfuerso pa reakshoná den amor.
19 pa 25 di mart : Pordoná, no pasó e meresé, pero pa abo por biba ku pas den bo kurason.
26 mart pa 1 di aprel: Un palabra pa enkurashá otro. Skibi algu positivo i lag’é pa e hende sin e sa ta ken òf yuda un famia ku algu. (kompras, drecha algu den nan kas, hiba yu skol etc)
2 pa 8 di aprel : Yama danki. Un hende den bo bida ku a nifiká hopi pabo. Bis’é dikon bo ta agradesido.
Dia 9 april: Nos lo tin un marcha silensioso pa tur víktima di violensia sin sentido. Na final nos lo revelá e muraya ku lo para pa e punto pa konmemorá tur víktima di violensia sin sentido.


text:
Práktikanan ku ta empeorá i/òf impedí operashonnan di Insel Air.
Kòrsou, 16 yüli 2017
Tópiko: práktikanan ku ta empeorá i/òf impedí operashonnan di Insel Air.
Despues ku gobièrnu a disidí pa salbaguardiá e konekshonnan interinsular pa motibunan di negoshi i tambe pa motibunan familiar entre Kòrsou i e islanan di interes den su área dor di duna un fiansa na Insel Air pa asina e kompania no bai fayit ku e konsekuensia ku mas Yu di Kòrsou lo a pèrdè trabou, nos a konstatá resientemente supuesto práktikanan di bòikòt kontra Insel Air na departamentu di asuntunan sivil di gobièrnu di Kòrsou.
Mi ta manehá informashon ku un funshonario ku tin lasonan familiar ku propietario di e kompetensha di Insel Air ku ta laborá na e departamentu di aviashon sivil di Kòrsou ta trahando deliberadamente di tal forma ku Insel Air no ta kedando kla ku e pèrmitnan nesesario pa e por pone bek den operashon su MD 80-nan. E asuntu di konflikto di interes aki na departamentu sivil akiriba menshoná ta kontra di e reglanan establesé pa “Federal Aviation Administration” (FAA).
Esaki tin komo konsekuensia, si Minister Jesus-Leito no aktua di un forma diligente ku e funshonario en kuestion, ku Insel Air lo mester bai pidi mas pèrmit na departamentu di asuntunan labor pa retirá mas personal, pasombra e no por sigui mantené un kantidat di trahadó ku ta riba su “pay roll” pa muchu tempu mas si e no por pone bek den operashon su MD 80-nan.
Sekundario pero no di ménos importansha ta ku e situashon aki na mi pareser lo por tin su reperkushon pa e proseso pa nos logra opten’é kategoria 1 bek.
Laga nos spera ku sano huisio lo prevalesé pa no mester yega asina leu i ku lo solushoná e supuesto bòikòt aki i tambe konflikto di interes di un forma rápido i diligente tendiendo kuenta ku reglanan di FAA.
Eugène Cleopa
Miembro di partido MAN


text:
–Oranjestad CRUZ – WEB y Elmar a informa cu tarifa di coriente mester aumenta debi na varios argumento.Den e articulo aki nos ta bari cada argumento for di mesa:
MEP TA CONTRA AUMENTO DI TARIFA DI CORIENTE Con ‘green energy’ por ta bon pa Aruba, si riconan ta bira mas rico, y pobernan ta bira mas pober?Posted: September 7, 2014 in Johnny Habibe
#1 Un di e argumentonan ta cu WEB mester paga pa e inversionnan den energia berde. Pesey mester aumenta e tarifa pa esnan cu ta usa menos di 500 Kwh pa luna cu 15%, y mester baha pa esnan cu ta usa mas di 1000 Kwh cu 4%. Unda e logica ta? Dicon mester rebaha pa esnan cu ta usa hopi, y aumenta esnan cu no ta usa hopi? Pobernan ta bira mas pober, y riconan ta bira mas rico. Esaki ta inhusto, especialmente pasobra ta pa paga pa e aventura GREEN di Mike Eman.
# 2 WEB y Elmar tin hopi tempo ta propaganda pa hende gasta menos coriente, pa cumpra airco inverter, pa cambia bombiyonan pa LED, tur ta costa masha hopi mes, pero hopi hende a sigi e conseho aki pa asina baha nan recibo di coriente. Awor WEB ta bisa cu PASOBRA hendenan a hasi tur esey, e companianan no ta haya mes hopi placa mas, y pesey mester hisa e tarifa! Unda e logica ta? Nos a cumpra inverter y LED pa baha nos gastonan, no pa WEB bin hisa e tarifa!
# 3 WEB a usa otro argumento ilogico cu Valero a aumenta e handling fee di 2 dollar pa 6 dollar, pues cu 4 dollar cu ta 7 florin. Pero mientras tanto tin hopi tempo caba ta cobra e vast recht di 10 florin, cu awor ta bai bira 12.50 cu ta hopi mas cu e 7 florin di e handling fee. Kiermeen e argumento aki tampoco no ta conta.
# 4 Un otro argumento di WEB ta cu biento na Aruba ta mucho fuerte, y pesey mester hisa prijs di coriente. Acaso ta awor biento a bira mas fuerte? Sigur cu no. Biento na Aruba ta mescos cu antes! Kiermeen Urirama ta bai hisa prijs hopi mas anto.
Ningun di e argumentonan aki di WEB ta conbense nos. Nan ta argumentonan fofo, den un intento pa sconde informacion. Fraccion di MEP ta contra e aumento di tarifa, y a exigi pa mira e gastonan di WEB, Elmar y Utitlties den e relatonan financiero di cada compania. Gobierno no kier duna e informacionnan aki. Tanten nos no mira esakinan, miembronan di fraccion di MEP ta haya cu gobierno no por hisa e prijs di coriente.


text:
Oranjestad-Biblioteca Nacional Aruba ta presenta otro edicion di su Festival di Buki pa Mucha. Actividadnan di Festival di Buki pa Mucha 2018 ta den luz di e tema ‘Amistad’. E aña aki e lema ta ‘Amistad! Traha storia hunto. Ta pidi scolnan pa registra pa un bishita di un autor of ilustrador na scol. Tambe ta pidi docentenan pa registra pa e tayernan na biblioteca. Esaki mas pronto cu ta posibel.
Comision di e festival ta produci un buki pa mucha specialmente pa e festival. Un buki cu lo bay na e scolnan participante. E aña aki ta produci un compilacion di 15 storia. Cada storia a keda ilustra pa artista visual Vanessa Paulina. Vanessa a crea tambe e imahen di e festival cu ta expresa e tema ‘Amistad’. Esaki a keda presenta na prensa.
Ideanan y inspiracion pa haci algo cu e tema ‘Amistad’ tin hopi y biblioteca ta duna tayer na maestronan di scol basico con pa traha cu e tema aki den buki, Contamento di storia y otro expresion. E tayernan ta den siman di 17 di september pero registracion ta necesario.
Autornan di buki pa mucha cu ta participa e aña aki ta: Hulanda: Mariska Hammerstein, Jeroen Hoogerwerf, Evelien van Dort y Danielle Schothorst. Di Corsou: Tio Ali, Crisen Schorea y Levi Silvania. Di Boneiro: Denise de Jongh-Rekwest, Surnam: Indra Hu-Ramdas, Colombia: Pedro A. Vargas Alvarez. E grupo di Aruba ta wordo forma dor di Gino Vrolijk, Richard Dabian, Sergio Jie-A-Loi, Rosabelle Illes, Liliana Braamskamp-Erasmus, Diana Marchena, Robert Reeberg y Vanessa Paulina como ilustrador.
Pueblo Ta Papia Ta Cuminsa pa 1.30 P.M.
Scuche Riba 94.1 Di Hit 94 FM
Cu The Anchorman
Johnny Habibe


text:
Awe Kòrsou ta konmemorá e susesonan di 30 di mei 1969. Riba e dia ei miembronan di varios sindikato na Kòrsou ku tabata traha entre otro riba tereno di Sell Raffinaderij i tambe den haf, a akshoná fuertemente kontra gobièrnu eksiguiendo oumento di nan sueldo.
Durante dje lucha aki nan a sende varios edifisio i outo na kandela, mientras ku a kai tambe algun morto. Un kos ku a kede hopi hende bij, t’e kimamentu di sentro di siudat.
Seguídamente nos ta presentá’bo un dokumentario ku prensa Hulandes a traha e tempu ei dje situashon riba 30 di mei 1969 i tambe kon a sigui despues ku polis a habri sentro di siudat bek.
Bron: TeleCuracao


text: ORANJESTAD- 18 juli 2020. Despues di cu Crisis Team a informa riba locual ta e maneho nobo na frontera pa evita entrada masivo di e variante Delta, a tuma nota cu tin cierto confucion. Pa aclaria esaki Crisis Team ta informa cu e maneho cu a wordo reintroduci na frontera no ta un maneho completamente nobo, pero ta e mesun maneho cu tawata tin caba. E maneho ta ensera cu tur persona sea residente of turista cu ta yega Aruba mester provee un test negativo. E persona por provee e test 72 ora prome y upload esaki of e persona por test ora e yega Aruba. E diferencia ta cu es cu upload su test ta yega drenta Aruba sin retrincion, pero es cu ta test na Aruba mester bay su cas of hotel y warda den cuarentena pa su resultado di test. E resultado por dura maximo 24 ora. Despues cu e resultado di su test ta conoci, si e ta negativo e residente of turista por continua cu su nesesidadnan. Si e resultado ta positivo e residente of turista ta keda isola y DVG hunto cu ATA ta percura pa e proseso aki. Dus pa aclaria, no ta berdad cu un turista of residente na momento cu e drenta Aruba e mester bay den cuarentena 14 dia automaticamente, esaki no ta berdad. E maneho aki tawata wordo implementa caba y a cambia esaki algun siman atras pa facilita entrada di esnan vacuna na Aruba. Pero mirando e situacion alarmante cu e variante Delta ta ocacionando den otro paisnan. Aruba ta tuma e medidanan nesesario pa salvaguardia salud di su comunidad y di su economia y ta reintroduci e maneho cu ya tabata vigente caba.


text:
Mi ta un tata, esposo pa 16 aña, mi ta un homber di famia. Mi ta un profesional hoben, un ecologista y mi ta considera mi mes un persona cu un vision pa un futuro mihor pa Aruba. Un futuro sin un dump na Parkietenbos, un futuro unda nos hotelnan y nos casnan por tin acceso na tecnologia mas eficiente pa fria y baha e costo halto di utilities cu nos tin, pa un futuro unda Aruba lo ta un hub Caribense di inovacion y tecnologia fortaleciendo nos insituto di educacion.
M’a nace y lanta na Colombia, ora mi tabata tin 18 aña m’a dicidi di bay biba rond dí mundo, mi a studia pa’mi Bachelor’s den Mechanical Engineering na Merca na unda mi a cuminsa cu research den water desalination systems. Eynan mi a conoce mi casa. Mi curiosidad y interes pa conoce y busca solucionan inovativo pa e retonan grandi di nos mundo a hiba’mi cu mi famia hopi diferente pais incluyendo Francia, unda nos yiu a nace, y Hulanda unda m’a hasi mi MSc den Sustainable Energy na TU Delft y mi a start un compania inspira pa busca solucionan sostenibel pa Aruba y islanan chiquito rond di mundo. Pa mas di 10 aña caba mi ta trahando duro pa soluciona problemanan grandi manera problemanan di awa, energia y desperdicio cu un vision pa un Economia Circular. Mi a desaroya tecnologia nobo y mi ta consulta regularmente cu diferente Gobierno y compania rond di mundo riba solucionanan sostenibel, por ehempel representando Islanan di e Reino Hulandes den conferencianan mundial di waste management y di energia.
“You could say I’m a little bit from everywhere, ik spreek alle talen die op Aruba worden gesproken, amo a Colombia, pero aki na Aruba mi ta sinti’mi mas na cas. Mi ta Colombiano, mi ta Hulandes, mi ta di Caribe, pero ‘riba tur cos den mi curason mi ta un Arubiano.
Mi a biba y biaha rond mundo y aki na Aruba ainda mi ta sinti’mi safe, mi ta sinti mi trankil y mi sa cu nos lo por ta un ehempel pa Mundo henter pa con un sociedad y un economia sostenibel mester ta hinca den otro. Pa esey pasa, nos tur mester kere cu e ta posibel y cu si, nos lo por tin un sector publico fuerte y confiabel. Ta p’esei cu mi a join Accion21, nos a siña di e pasado y nos ta mira pa futuro cu enfoque den e desaroyo sostenibel di nos isla.
Mi kier y mi ta drenta den Accion pa sigura cu mi yiu muher y tur otro mucha na Aruba lo por lanta un caminda unda nan por gana libermente sin miedo di wordo atraca of maltrata. Unda nan tin e oportunidatnan di haya e miho educacion posibel no solamente intelectual pero tambe emocional. Unda ora mi ta cu pensioen, mi nietonan no lo mester preocupa pa e efectonan adverso di Cambio Climatico manera tormenta of cambio den nivel di laman cu Aruba ainda no conoce, y cu nan por biba ariba e baranca stima aki yen di naturalesa bunita un laman limpi, cu un flora y fauna saludabel y abundante.
Ban hunto tuma Accion pa nos Aruba!
Danki pa boso sosten!


text:
Savaneta – Diadomingo pa mas o menos 12’or y mey di marduga, presencia di polis ta wordo pidi na Savaneta. Informacion a drenta cu un auto a kibra un cura di cas.
Chauffeur ta perde control y ta bay dal contra un cura di cas
Na yegada nan ta bin topa riba e caminda dilanti di S-Chow bay zuid, un auto para riba caminda y un poco mas pazuid un auto hinca den un cura di cas.
E chauffeur di e Honda tabata bayendo zuid y na momento cu ela bay pa bira na su man robes, un Hyundai a bay pase y esaki a pone cu e chauffeur di e Hyundai a perde control, bay dal contra un mata canto di caminda y a bay dal un poco mas pazuid contra un cura di cas, e auto a bay pega den e cura di cas.
E chauffeur di e Honda a keda para te ora polis a yega, e daño material tabata considerabel pero afortunadamente no tabata tin niun persona herida.


text:
Den e ultimo 100 aña, Aruba su economia a conoce desaroyonan grandi, destacando su mes for di otro paisnan den Caribe. Riba un isla chikito, logronan grandi a tuma lugar for di habri un di e refinerianan mas grandi na mundo te cu lanta un industria turistico cu te dia di awe ta un gran ehempel riba nivel internacional. Tur esaki tabata danki na e esfuerso di nos hendenan cu semper a bringa pa nos pida baranca, teniendo e bienestar di cada un habitante na curazon. Loke ta haci nos tur Arubiano ta e idea cu si bo traha duro, no tin nada cu ta imposibel y no tin obstaculo of contratiempo cu no por wordo surpasa. For di tempo cu nos tabata cunukero y piscador, bayendo pa tempo di nos minanan di oro y fosfaat, te cu apertura di refineria y nos prome hotel, te cu e startups cu nos young professionals ta lantando awo, dedicacion, creatividad, pasion pa bo ofishi, experticio y bon servicio ta loke semper a tipifica e trahador Arubiano. Tur e caracteristicanan aki a hiba nos te na top di diferente sector rond mundo, for di sector petrolero te na horeca y te hasta NASA. Arubiano tin e don di por saca lo maximo y traha algo grandi for di masha tiki. Nos bista semper ta pa un futuro mihor pa nos mes, pa nos famia y pa nos pais.
Aruba a sa di briya den comercio, industria y turismo. Sinembargo, e desaroyonan grandi aki lamentablemente no a bay man den man cu oportunidadnan pa tur nos hendenan. Te dia di awe, mayoria di nos ta encontra retonan pa realisa e soño di por bira un empresario y asina contribui na e desaroyo economico di nos pais. Pensa por ehempel riba e studiante cu ta bin cu su diploma den man, yen di energia y ideanan innovativo pa hiba su isla dilanti, pero cu no ta logra yega na financiamento facilmente y ta keda demotiva. Of e mama soltero cu kier purba avansa den su carera dor di sigui un estudio extra banda di su trabou pa asina por yuda su yiunan bay dilanti, pero ta pasa den duro pasobra e no por perde oranan di trabou pa atende les y e materialnan di scol ta caro. Of e pensionado cu su pensioen cu no ta alcansa y cu ta desea di lanta un negoshi nobo, pero pa motibo di su edad no ta logra haya e sosten financiero.
Aruba su promesa ta cu cada ken cu kier y por, mester haya e oportunidad y e hermentnan pa move bay dilanti pa un mihor bida pa su mes y su famia. Mi meta ta pa, hunto cu e team di MEP, yuda cumpli cu e promesa aki y desaroya Aruba su potencial economico, teniendo e hende central. Cambiando y modernisando procesonan y leynan cu na e momento aki ta anticua y ineficiente, y creando un infrastructura cu ta brinda un y tur, sin distincion, e oportunidad pa por haci nan soñonan realidad. Pesey, ami Daphne Lejuez, hunto cu e team di MEP, kier traha pa un economia productivo cu ta den balans cu e bienestar general di nos tur. Cu bo confiansa y cu mi conocemento y experiencia di mas di 20 aña den mundo di comercio y tecnologia, mi lo contribui na logra esaki, promoviendo innovacion, educacion y un maneho profesional y obhetivo. Hunto nos por logra na yega na e solucion digno y sostenibel pa e futuro economico di nos pais.


text:
Arubaanse Voetbal Bond a anuncia e delegacion cu lo representa Aruba na e Social Childrens Program Football For Friendship organisa pa Gazprom, FIFA y UEFA.
Diasabra Arubaanse Voetbal bond a tene un conferencia di prensa unda nan a anuncia e delegacion cu lo sali pa e como parti di un programa super special dedica na nos hobennan. For di un grupo grandi rond mundo cu a aplica e hobennan Sheqayli Ascenciin y Jahmani Eisden a wordo escohi pa forma parti di un programa special dedica na nos hobennan yama Social Childrens Program Football For Friendship.
Sin duda esaki tabata un tremendo noticia pa ambos hoben cu lo ta biahando pa Russia den e luna di juni proximo. E delegacion di Aruba lo consisti di Monique Ras( Hefe di delegacion), Edgard Erasmus (Coach), Jahmani Eisden(Young football player participant) y Sheqayli Ascencion( Young Journalist).
Source: 297sports


text:
Bonbiní na Kla Pa Turismo!
TOKANTE E PROYEKTO
KLA PA TURISMO
Turismo i sektor di hospitalidat aktualmente ta kresiendo ku rapides i ku esaki tambe e nesesidat di hendenan kapas i dispuesto pa traha. Teniendo kuenta ku e nesesidat aki i e aspekto sosial di hendenan ku ta den nesesidat di trabou, CHATA ta kuminsá ku ehekushon di e proyekto “Kla pa Turismo” komo parti di un Public-Private-Partnership entre MEO, Ministerio di (SOAW) i tambe mundu empresarial.
Pa engrandesé un oportunidat genuino pa un trabou despues di e programa, CHATA ta informá ku lo ofresé únikamente estudionan relatá ku e nesesidat ku kompanianan den e sektor ta konfrontando.
Kla pa Turismo lo ofresé e siguiente programanan di estudio:
-
- Asistènt di kushina
- Asistènt di servisio
- Asistènt di seguridat di hospitalidat
- Housekeeping
E proyekto ta enfoká riba adultonan ku ta motivá pa traha den sektor di hospitalidat. E kontenido di e programa ta riba nivel básiko i e sètùp ta derivá for di e sistema di enseñansa di werkend leren. Esaki ta nifiká ku despues di atmishon e partisipantenan lo kuminsá ku un entrenamentu teorétiko enfoká riba práktika di algun siman.
Aparte di materianan ku kontenido di téknika lo tin tambe materianan general di práktika manera idioma, servisio na kliente i lo prepará partisipantenan pa traha huntu komo un tim.
UN PROGRAMA
PRAKTIKO
ATMISHON DI
PARTISIPASHON
Atmishon di partisipante ta basá riba motivashon, personalidat i responsabilidat. Profeshonalnan riba tereno laboral di tantu Gobièrnu i sektor priva lo tene kòmbersashonnan di entrada ku kada aplikante i lo determiná ken ta kla pa introdusí i solisitá na un kompania di enseñansa den sektor.
Despues di un solisitut positivo, e kompania lo indiká i konfirmá aseptashon di e alumno i e por kuminsá ku e programa. Durante e promé 4 siman di e programa e alumno lo no risibí pago, sinembargo durante e 20 siman di práktika e alumno lo risibí un salario mínimo i lo tin mesun derechi i debernan ku un trahadó regular.
Kla Pa Turismo | Dayanara Cathalina
Kla pa Turismo | Dayanara Cathalina
Meet Dayanara! Another passionate Kla Pa Turismo student who has joined the Service Assistant program!
Dayanara a true example of someone who is determined to grow within the tourism industry. Specifically, Dayanara looks forward to eventually become a supervisor in order to teach future ambassadors of our island about the different service techniques she is currently learning through the Kla pa Turismo program!
Ministerio di Desaroyo Ekonómiko, Ministerio di Desaroyo Sosial, Labor i Bienestar, Groeistrategie Curaçao.
#Tourism2020 #KlaPaTurismo #NosTURismo
Posted by CHATA – Curaçao Hospitality & Tourism Association on Wednesday, February 26, 2020
Kla Pa Turismo | Rensly Bautisma
Kla pa Turismo | Rensly Bautisma
Meet Rensly! One of the passionate Kla Pa Turismo students who has joined the Kitchen Assistant program!
Rensly is a true example of someone who is proud to show and develop his talents and work his way up to accomplish his personal goals while contributing to the most dynamic industry of Curaçao!
Ministerio di Desaroyo Ekonómiko, Ministerio di Desaroyo Sosial, Labor i Bienestar, Groeistrategie Curaçao.
#Tourism2020 #KlaPaTurismo #NosTURismo
Posted by CHATA – Curaçao Hospitality & Tourism Association on Tuesday, February 18, 2020
Kla Pa Turismo | Dia di Inskripshon | Aftermovie
Kla pa Turismo | Registration Day
On Saturday, November 23, 2019, CHATA held a registration day for “Kla pa Turismo”. “Kla pa Turismo” is part of the Growth Strategy (Groeistrategie Curaçao) and gives the opportunity to 300 citizens to obtain adequate training and job security in the tourism industry. “Kla pa Turismo” is a projected executed by CHATA in collaboration with the Ministry of Economic Development (Ministerio di Desaroyo Ekonómiko) and the Ministry of Ministry of Social Development, Labour and Welfare (Ministerio di Desaroyo Sosial, Labor i Bienestar).
In addition to the “Kla pa Turismo” registration, The Curaçao Culinary Team held its Junior Chef Competition! Congratulations to Denverick Nicolina for winning it all! Welcome to the Team!
Thanks to Marnix College MACC for providing the location, Coca-Cola Curacao for providing beverages and C3 – Critical Communication Caribbean for the walkie-talkies!
🎥: @Niko Da Costa Gomez
Posted by CHATA – Curaçao Hospitality & Tourism Association on Monday, November 25, 2019
Inskripshon Kla Pa Turismo
Bo por registrá ainda pa e proyekto “Kla pa Turismo”, apesar ku e evento di registrashon ku a tuma lugá dia 23 di novèmber a pasa kaba. Djis baha e formulario di registrashon (sea na papiamentu o ulandes), yena esaki i mand’é na info@chata.org. Pa mas informashon por tuma kontakto ku CHATA na (+599) 9 465-1005.
Formulario di Inskripshon (PAP)
Primi riba e boton akibou pa baha e formulario di inskripshon na Papiamentu.
Formulario di Inskripshon (NED)
Klik op onderstaande knop om de Nederlandse versie van het inschrijfformulier te downloaden.
Oportunidat pa Trabou
Último Notisia
-
- March 18, 2020
- News
Proyekto Kla Pa Turismo posponé te un proksimo...
Willemstad, 18 di mart 2020- Den kuadro di e último desaroyonan pa loke ta trata e viro di Corona (COVID-19),...
-
- February 18, 2020
- News
Asistèntnan di kushina ta sigui pa siguiente fase
Willemstad, (February 13, 2020) – Djarason último, e partisipantenan di Kla Pa Turismo tabatin nan último dia den kushina na skol...
-
- February 7, 2020
- News
CHATA ta firma akuerdo di kolaborashon ku SVH.
Un invershon importante den nos hendenan pa ekselensia den servisio. Willemstad, 5 di febrüari 2020 – Siman pasá, Stichting Vakbekwaamheid Horeca (despues di...
-
- January 20, 2020
- News
Kla Pa Turismo: Promé 45 persona ta kuminsá...
ENNIA ta spònser 300 seguro di trabou pa partisipantenan WILLEMSTAD – Djaweps dia 16 di yanüari 2020 a tuma lugá...


text:
Ceramento di SVb su Callcenter
Banco di Seguro Social Aruba SVb ta anuncia cu en conexion cu trabaonan di mantencion, su callcenter pa notifica AO (527-2782)ta cera den e proximo weekend riba diasabra 13 y diadomingo 14 september 2014.
Notificacion di AO (meld ziek) mediante 527-2782 riba e dianan aki no ta posibel. Dialuna 15 di september e Callcenter ta habri na e orario normal atrobe, y tur notificacion di AO lo wordo tuma pa e dianan anterior.
E sistema di Webportaal di SVb tampoco ta disponibel mientras e trabaonan di mantencion ta tuma luga.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Kasi 2,500 aña pasá un maestro budista tabata kana huntu ku su disipulo den e region di Himayala. Ora nan a yega na un riu no profundo, pero ku un koriente fuerte, nan a mira un muhé ku miedu pa krusa bai e otro banda. E disípulo a kana pasa e muhé i i sin drei wak, rápidamente a krusa. E maestro a hisa e muhé i ku bastante difikultat a logra yega e otro banda. E muhé tabata gradesido i a kontinuá su kaminda. Mientras e maestro tabata kue rosea despues di e kruse, e a ripará ku su disípulo, silensioso, tabata wak’e ku menospresio. Nan a kontinuá nan kaminda i despues di mas ku 4 ora e disípulo no por a wanta mas i a èksplota puntrando: “Maestro, bo ta na altura ku ta prohibí pa mishi ku hende muhé?”. E maestro a kontesta: “Mi sa. T’ami mes a siñabo. Mi a kibra ku regla pa skapa e muhé su bida. Pero mi yu, ta 4 ora pasá ku mi a baha e muhé for di mi lomba. Dikon abo ta sigi karga su peso riba bo lomba”.
E historia ta un rekordatorio pa no keda pegá den pasado i sigi karga e peso di loke a pasa kaba i ku bo no por kambia. Saka lès di pasado pero no lag’é strobabo di biba bo bida i alkansá bo potensial.
Felis dianan di fiesta i kambio di aña.
Willemstad, Kòrsou


text:
SVb ta introduci Portal AO Online
SVb ta introduci portal AO Online nobo riba 1 december 2020. Riba e portal aki trahado den sector priva por notifica AO Online, y awo tambe por notifica AG y ricibi consulta medico si ta sigui malo riba e di tres dia.
Pa usa e sistema nobo prome mester registra un cuenta riba e portal di AO Online. Banda di e portal nobo, nos liña di telefon pa notifica AO na 527-2782 y pa consulta medico 527-2730 ta keda den servicio.
E procedura pa notifica AO Online ta consisti di 4 stap:
- Registra bo cuenta personal riba e portal na https://ao.svbaruba.org
- Na momento cu ta malo ta log in riba e portal y ta primi e boton pa Meld AO
- Si ta bay traha bek dentro of riba e di tres dia ta primi e boton pa Meld AG
- Si ta sigui malo riba e di tres dia ta primi e boton pa pidi consulta medico
Cada stap ta wordo graba riba e portal y e trahado ta ricibi confirmacion tambe via email. E doño di trabao tambe ta wordo notifica di e fecha di AO y di ora cu ta bay traha bek (AG). E doño di trabao ta ricibi solamente e nomber di e trahado y fecha di e notificacion di AO y e fecha cu ta bay traha bek (AG).
Special pa e portal aki SVb a habri un Helpdesk pa duna asistencia na cada cliente cu por encontra un problema durante e procedura di notifica AO online. Pa ricibi ayudo por tuma contacto cu nos Helpdesk via whatsapp na 527-2740 (https://wa.me/2975272740), of habri e chat riba e page aki. Nos no por ricibi yamada riba e helpdesk tampoco por notifica AO of AG.
Instruccion AO Online:
-
- Instruccion di Registracion: PDF Document Youtube video
- Instruccion di Notifica AO: PDF Document Youtube video
- Instruccion di Notifica AG: PDF Document Youtube video
- Instruccion di Consulta Medico: PDF Document Youtube video


text:
WILLEMSTAD – Pronto studiante di Kòrsou lo bai Hulanda komo bekado pa sigui studia einan. Hopi bes e studiantenan mester kustumá pasobra e kambio ta masha grandi. No solamente e klima sino e idioma i kultura tambe ta masha diferente.
“M’a yega Hulanda huntu ku hopi konosí. Esei tabata masha agradabel pa mi”, Eldrimar Torres ta bisa. For di aña pasá e ta studia na Sporthogeschool di Eindhoven. “Mi tabata konosé e kultura un tiki kaba. Pero tòg mi mester a kustumá hopi. Hende na Hulanda tin be por ta seku, nan no tin ni sikiera un sonrisa.”
“Idioma hulandes semper ta i ta keda un punto suak”, Torres ta bisa. Pero dia pa dia ta bai mas mihó”. Torres ta bisa ku su kurason ta na Kòrsou. “Mi tin masha gana di bai bèk ora mi kaba. E solo, e laman i mi mayornan t’ei. Ademas tin hopi nesedidat di dosente di gimnasia. Esei ta ideal.”
Limitá
Kelsey Prince ta muda pa Hulanda pronto. “Mi ta bai Hulanda i mi no ta bini bèk nunka mas. Mi no tin nodi di biba na Hulanda semper, Inglatera i Australia tambe ta parse mi bon, ma Kòrsou si a fada mi un poko. Mi ta bai studia periodismo i komo periodista riba e isla aki bo ta mashá limitá.”
Idioma hulandes lo bira un reto, Prince ta bisa. “Mi a yega di bai Hulanda un siman i m’a kere ku mi hulandes ta basta bon. Ma ora m’a yega ei a resultá ku nò. Den kada kombersashon mi tabata pensa ‘bo por a papia mas poko poko?’. Dankidjó na e skol kaminda mi ta bai studia bo por haña lès di hulandes èkstra. Di SSC (Stichting Studiefinanciering Curaçao) bo ta haña un tiki guia, pero esei ta espesialmente pa yuda bo buska un lugá di biba i un introdukshon di e siudat”
E nesesidat di guia èkstra Marieke Daemen tambe a ripará. Dos aña pasá el a lanta e kompania Curacoach. Un kompania di coach pa studiante kurasoleño ku ke guia èkstra pa tur kos ku nan ta dal den dje na Hulanda.
Ayudo
Mi ta ripará ku idioma hulandes ta un problema. Mayoria di e studiantenan ku m’a guia mester di ayudo ku nan tesina. Hopi be nan ta den nan último aña kaba i nan ta pega kompletamente”, Daemen ta bisa. “Sigur ku idioma, pero tambe pasobra na no ta komprondé sierto método. Na Hulanda ta ferwagt ku si bo no komprondé algu bo ta puntra. Mi ta ripará ku studiante di Kòrsou tin be ta haña esaki kandente i esaki ta sali den nan tesina. E kuenta di no pidi ayudo ta e problema di mas grandi.
Pa evitá esaki Hogeschool Rotterdam (HR) ta ofresé diferente workshop espesialmente pa studiante di e islanan. “Nos tambe ta ripará ku studiantenan ta haña fèrfelu pa pidi asistensia. Nan mester di hopi kurashi pa hasi esaki.”, asina Theo Vleeskens di HR ta bisa.”
“Ta laf ku e workshopnan ei tambe ta un manera di buska asistensia i fèrfelu pa e studiante pidi”, Vleeskens ta bisa. “Nos no por obligá nan di tuma e kurso i p’esei e partisipashon hopi bes no ta asina grandi manera nos a spera. Tòg nos ta haña hopi importante pa ofresé esaki. No ta asina ku e studiantenan no ta haña bon guia den nan propio pais. Pero ei nan ta limitá den e kosnan ku nan por regla pa e studiantenan.”
Outor Sarah Joosten


text:
Bira eksitoso dor di fiha meta den bo bida
Kiko bo ke logra den sierto aspektonan di bo bida?
Por ehèmpel den bo trabou, estudio, famia o sèn?
Fiha meta den bo bida.
Meta ta algu ku bo ke realisá dentro di un sierto término di tempu den bo bida.
Ta un deseo fuerte ku bo tin p.e. desaroyo den bo karera.
Ora bo logra un meta esaki lo duna bo un sentido grandi di satisfakshon. I lo krese konfiansa den bo mes.
Dikon fiha metanan den bo bida?
Hendenan ku ta eksitoso den nan bida ta fiha nan mes metanan.
Fiha meta(nan) den bo bida ta duna bo un vishon riba término largu i ta motivá bo riba término kòrtiku.
E ta duna bo un focus i esei ta pone ku bo por usa bo sèn, energia i tempu mas mehor.
Asina bo por saka tur kos for di bida i tambe ser mas produktivo.
Dor di definí bo meta(nan)bon, bo ta sa ki ora bo meta(nan) a wòrdu logra.
Bo ta mira ku bo mes wowo kiko bo por logra, kiko bo abilidatnan ta i ku bo por logra lokual bo ke.
E ora ei bo por ta orguyoso di lokual bo a logra.
Soña grandi—-Fiha meta—Tuma akshon


text:
Selebrando 30 aña di Curgas Kampaña pa regalá silinder di gas
Selebrando 30 aña di Curgas Kampaña pa regalá silinder di gas
Willemstad – Ku mira riba un futuro briante kaminda servisio na kliente ta pará sentral, Curgas ta yama danki na su klientenan ku un kampaña pa e siguiente lunanan di 2017.
Gradesido pa e sosten ku Curgas ta risibí di komunidat, Curgas ta regalá su klientenan domèstiko un silinder di gas di 100lbs den kuadro di su 30 aña di eksistensia. Riba e di 30 dia di e lunanan benidero, Curgas lo saka for di un rifa algun ganadó ku ta risibí un silinder di gas di 100lbs komo opsekio di Curgas su 30 aniversario.
Dia 30 di yüni último, a saka e promé ganadónan ku ta sra. M. Leona i sr. Y. Kroon. Ku sumo plaser Curgas a hasi opsekio na e ganadornan, komo muestra di Curgas su apresio pa nan komo kliente.
Pa sigui selebrá Curgas su di 30 aniversario, dia 30 di yüli próksimo, lo bolbe saka algun ganadó di un silinder di gas di 100lbs komo regalo di Curgas
Riba potrèt por mira sra. M. Leona i sr. Y. Kroon na momentu ku nan a risibí nan silindernan di gas na Curgas Muizenberg.


text:
ORANJESTAD – Durante e reunionnan interparlamentario di parlamentonan di Aruba, Corsou, Sint Maarten y Hulanda, diaranson a trata e rol di Gobernadornan den e varios intervencionnan y KB. Hulanda a defende e decision tuma pa interveni den e maneho financiero di Aruba.
Mike Eman a haya sosten solamente di e fraccion di AVP. Delegacionnan di demas paisnan Sint Maarten y Corsou no a sali na su defensa manera a ser spera, y Hulanda tabata masha cla den esaki: Gobierno di Reino a interveni pasobra nan a papia hopi anja caba cu Mike Eman pa hasi algo na e crisis financiero, pero Eman no kier a scucha. Nan a alerta Mike Eman cu Aruba ta na borde di bancarota pero Eman no kier a scucha. Nan a hasi palabracionnan cu Eman, pero Eman no kier a tene su mes na nan.
Sr. van Laar di PvdA a bisa: sr. Herde ta hasi manera cos cu e KB a cai for di cielo, pero esey no ta berdad. Gobierno di Reino a taha gobierno di Aruba pa mas di dos anja, pero nada a wordo hasi. Y ora Aruba tabata bayendo den bancarota, y ora cu Gobierno di Reino a realisa cu no tin solucion, a hay;e obliga di intereveni.
Riba e palabranan aki ningun di esnan cu ta ataca Gobernador pa su intervencion, a tribi sigi cuestiona Gobernador den su decision.
Di parti di fraccion di MEP, lider di fraccion Evelyn Wever-Croes a bisa cu mester duna un bista completo di e situacion, y Gobernador ta wordo hopi aprecia na Aruba pa e simple hecho cu el’a interveni, pasobra ta danki na e intervencion aki tur hende ta realisa cu nos tin un problema financiero serio, y asina nos pais a cambia di rumbo. Lider di fraccion di MEP Evelyn Wever-Croes a bisa cu en bes di discuti e formalidadnan, ban concentra riba e problema real: con grandi e problema financiero ta realmente, y con nos ta solucione. Dos pregunta cu por cierto gobierno di Aruba no tin contesta p’e ainda.
Por conclui pues cu e sosten pa Mike Eman pa su welga di hamber y pa e confrontacionnan cu e ta busca constantemente cu Hulanda, no a yud’e cu nada. Tanto Corsou como Sint Maarten a lag’e cai, y den cierto forma lider di fraccion di AVP sr. Rene Herde tambe, cu no a contesta e palabranan duro, pero cla y raspa di sr. van Laar di PvdA.


text:
NewsRosario2019
Prome entrenamento pa Beach Tennis
Tempo hopi frieuw cu hopi biento aki na Rosario
Atletanan di Beach Tennis cu nan prome entrenamento na Rosario.
Despues di 1 siman di solo y tiki biento aki na Rosario, awe e tempo a lanta frieuw cu hopi biento y awacero.
Asina mes e atletanan di Beach tennis Aksel, Sander, Maud y Dominique a hasi nan prome entranamento.
E entrenamento a bai bon, nan por a conoce e santo di Rosario y asina por cuminsa pensa nan tactica pa e weganan cu ta bin.
E competencia di Beach tennis mes lo cuminsa dia 21 di maart y lo termina dia 23 di maart proximo.


text:
ORANJESTAD- Habitantenan den besindario di e lugá di tira sushi na Parkietenbos ta hartá di e molèster di huma i sushamentu. Nan ta sospechá ku ta e kompania ku ta prosesá sushi Serlimar mes ta pega e kantidat di kandelanan na e landfill. Un paseo den boto banda di e lugá di tira sushi ta mustra un imágen manchá di un sushamentu ku a sali for di man.
Jan Jaap van Russen Groen ta biba den besindario di Bucutiweg, pega pega banda di e lugá di basha sushi. Durante un gira ku su boto e ta mustra e impakto di e dùmp riba e paisahe. E bahia aden na Bucuti ta rondoná ku un mondi di mangel di awa hopi será. Mas serka bo yega na e dùmp mas bashí e paisahe ta bira.
Tin un huma blanku stinki ta bini for di e seru di sushi tras di e mangelnan di awa, ku ta keda kologá riba e awa. “Tin bia e huma ta asina diki ku riba laman kasi bo no por mira nada.”E kos aki ta stroba Van Russen, i otro kapitan ku ta keiru henter un dia ku turista, masha hopi mes. “Hopi bia e turistanan mester tapa nan kara. E kos ta dura un dies minüt i despues bo mester wak kon bo ta bai splika e situashon.”
Kantu di awa den e mondi di mangel di awa ta yen di sushi, tin kaminda asta den kapa riba otro. Na e área entre e dùmp i e mondi di mangel di awa tur palu di mangel ta pretu kimá. Na tur taki tin saku di plèstik kologá.
No ta kant’i e mondi di palu di mangel so tin un kaminda di tira sushi. E refnan na otro banda di e lagun ta yen di plèstik, sushi di kas i asta tayer di outo ku a drif yega for di e dùmp. E holó stinki di e lugá di basha sushi ta yega te aki. Van Russen: “Tur e sushi ei ku ta bula bai laman no por ta bon pa e kantidat di turtuga i manta ku ainda ta biba den e lagun.”
‘Kimamentu intenshonal’
Segun Van Russen e trahadónan di Serlimar mes ta kima e sushi, loke lei no ta pèrmití. “Entretantu e sushi ta asina hopi ku nan ta haña nan ta kim’é. Bo ta mira nan akumulá sushi riba otro ku katapila. E ora ei bo por ta sigur ku ta bai kim’é.”
E ta bisa ku e mes no a mira ku di bèrdat ta hende ku pa bista tabata trahadó di Selimar a sende e kandelanan aki. “Pero semper ta na sierto ora, mayoria bia riba djadumingu, ora ku tur e sushi ta poné riba otro. Mi a tende di otro hende ku nan a mira hende ku jerrycan.”
Bosero di Serlimar Lionel Croes ta ninga ku e trahadónan ta sende sushi na kandela intenshonalmente. “Si ta asina, e ora ei mester trese prueba”, Croes ta bisa. Ta asina si ku konstantemente tin un kandela ta kima bou di e kapa di mas ariba den Parkietenbos. “Esei no ta paga nunka. Ademas regularmente tin hende ta subi e tereno pa dirti koper for di aparato doméstiko. Bon mirá Parkietenbos ta un taimbòm.
Croes ta bisa ku Serlimar aktualmente ta papiando ku diferente partido den estranhero tokante maneranan nobo pa prosesá sushi, por ehèmpel un fòrnu manera na Kòrsou. E problema ta falta di plaka i ta e ministernan di Medio Ambiente i Infrastruktura ta disidí. “Nos mannan ta mará”.
Outor Ariën Rasmijn


text:
WILLEMSTAD – Durante un huisio sumario ku a keda entamá awe mèrdia kontra di e sindikato SGTK, wes a ordená e sindikato pa stòp inmediatamente ku e blokeo di tur entrada i salida di refineria Isla. Esaki na bienestar di interes general pero sin kita e derechi di trahadónan pa manifestá. “Pero e lucha no a kaba akinan i e wèlga ta kontinuá”, un di e manifestantenan a remarká. Algun ora promé tabatin detenshon di tres manifestante durante un disturbio na Pòst 5 kaminda un biaha mas tabatin sendementu di ophetonan na kandela.
Tabata alrededor di mitar di tres di atardi ku un vèn kargá ku efektivonan di ‘Riot Team’ di VKC i un outo di polis tabata zigzag meimei di tur e outonan ku tabata sirkulá riba Schottegatweg Noord direkshon Pòst 5. E motibu tabata un situashon ku a sali for di man i ku tabata rekerí di intervenshon di e unidat mobil spesial aki.
A lòs tiru
Yegando na Pòst 5 outoridatnan a bin topa ku vários artefakto na kandela riba kaminda públiko, loke a rekerí man duru di e Riot Team kontra di e manifestantenan ku a hasi nan mes kulpabel di e aktonan aki. A yega asina leu ku te hasta polis mester lòs tiru di atvertensia den laira pa por kontrolá e situashon na Pòst 5. Durante e disturbionan di awe polis a hasi detenshon di tres manifestante ku no tabata sigui òrdu di outoridatnan.
Esaki a sosodé na momentu ku e dirigentenan tabata reuniendo ku mediadó di gobièrnu i representantenan di e asosashon di kontratistanan (AAV) pa wak si ta yega na un akuerdo i asina pone fin na e wèlga ku a drenta su di kuater dia.
Sin akuerdo
No opstante di entre otro intevenshon di minister di labor, Ruthmilda Larmonie-Cecilia ku te hasta a proponé un periodo di fria kabes, te ainda partidonan no a logra sali for di e impase i ketu bai no tin un akuerdo riba mesa.
Outor Jose Manuel Dias


text:
Bureau Sostenemi (BSO)
Bureau Sostenemi lo fungi como un punto central di conseho, raporta y coordinacion relaciona cu maltrato di mucha. E lo traha hunto cu institucionnan y organisacionnan existente cu ta trahando ariba e tereno di combati maltrato di mucha. Ademas Sostenemi lo organisa un manera di traha mas efectivo posibel pa combati maltrato di mucha dirigi pa mehora e calidad di informacion y cuido riba e tereno aki. Pa logra tur esaki, Sostenemi a defini e siguiente tareanan principal:
- Duna asistencia;
- Duna conseho y informacion;
- Conscientisa comunidad relaciona cu maltrato di mucha:
- Prevencion;
- Duna conseho ariba tereno di maneho.
Bureau Sostenemi tin e tarea pa, na beneficio di e menor di edad na Aruba, stimula comunidad pa raporta y apoya den caso cu tin sospecho di maltrato di mucha. Base di esaki ta e concepto cu denuncia y atende maltrato, maluzo y negligencia di mucha ta un responsabilidad di nos tur. Esaki ta encera cu un y tur (profesional, miembro di famia, bisiña, conocir of esnan cu a mira algo) cu ta haya nan mes confronta cu señal cu ta mustra den direccion di maltrato di un menor di edad mester yama na telefon pa conseho con pa anda cu e situacion y con pa actua dentro di su mesun posibilidad na interes di e menor di edad.


text:
Anochi di infomacion na Colegio EPI
Colegio EPI ta organisa su anochi di informacion diabierna dia 3 di maart proximo caminda lo duna informacion valioso na tur studiante di scolnan secundario.
Exposicion di proyecto social na IPA
Den cuadro di finalisacion di e estudio pa bira maestro di scol, studiantenan di Instituto Pedagogico Arubano (IPA) di ultimo aña mester haci un investigacion y un proyecto social.
Training profesional na docentenan di MdC
Pa duna sosten na e personal di e Observatiecentrum MdC den nan trabou diario, a organisa e training “Safety-Care Core Specialist Training” y “School Age Children Advanced Module” di e compania QBS Inc. di Merca. Trainer di ambos programa ta Erin Devine.
Minister Yrausquin y Prinses Laurentien sosteniendo studiantenan Arubiano
Den Haag – Minister Plenipotenciario Juan David Yrausquin a pone como un di su metanan pa e yuda hisa e porcentahe di graduadonan bou di studiantenan Arubiano.
OAA Beroepsonderwijs
OAA Beroepsonderwijs ta creciendo basa riba demanda di mercado. E combinacion di teoria y practica ta duna bon resultado segun Minister di Enseñansa Michelle Hooyboer-Winklaar.
Dia Internacional di Idioma Materno
Ariba Dia Internacional di Idioma Materno nos mester duna balor na nos dushi idioma Papiamento y alabes den mesun rosea para keto un rato pa wak e importancia di multilingualismo.
International Mother Language Day 2017
Un idioma ta manera un yabi cu ta habri bo posibilidad pa por comunica y asina desaroya bo mes. Papiamento ta e yabi cu lo habri portanan importante pa nos den bida. Cu un bon dominio di nos mesun idioma materno nos por sigura un miho dominio di otro idiomanan. Un persona multilingual ta transferi loke el a siña den un idioma pa e otro idiomanan. Cua miho regalo pa yuda enrikes’e enseñansa y di e manera aki e futuro di nos yiunan.
Gobierno ta aproba cambionan importante den Arubalening
Minister Hooyboer-Winklaar ta sumamente contento di por anuncia cu recientemente Conseho di Minister a aproba un nota di maneho entrega, cu ta inclui cambionan den rente, e periodo pa paga e lening bek y un aumento di e suma maximo di Arubalening pa Merca y Canada.
Acuerdo cu Niagara College Canada
Recientemente Minister di Enseñansa Michelle Hooyboer-Winklaar a firma un acuerdo cu Niagara College di Canada. Representante di e scol como tambe di e Embahada di Canada encarga cu Aruba y Corsou tabata presente na e ocasion aki.
Fundacion Autismo cu tayer pa educador
Despues di a reuni cu miembronan di directiva di Fundacion Autismo Aruba (FAA), Minister di Enseñansa Michelle Hooyboer-Winklaar a expresa su satisfaccion riba e avancenan di presentacion di un tayer dirigi na educadornan riba autismo y e comportacion cu ta bin cu ne.


text:
Archivo Nacional Aruba (ANA)
Archivo Nacional Aruba (ANA) ta e departamento cu ta warda, cuida y proteha nos archivonan (documentonan, potretnan, video’s, cassette etc.), cu tin un balor historico pa Aruba.
E archivonan ta manera e ‘memoria nacional y herencia cultural’ di nos pais.
ANA tin como meta pa amplia e servicio completo y perfecto, na unda nos herencia nacional-cultural-historico ta keda warda y uza na un manera responsabel na disposicion di esnan cu kier haci investigacion, esnan cu ta buscando informacion of derechonan, y tambe pa e futuro generacionnan cu kier sa mas di e historia di nos pais.
ANA su tarea principal, ta pa warda, cuida y conserva tur e archivonan cu ta cerca ANA of na e otro departamentonan.
Por considera como tarea di ANA entre otro:
- Administra tur archivonan ricibi for di gobierno of instancianan particular;
- inspecciona e cuido di archivonan di gobierno en general;
- conseha gobierno riba maneho general di archivo di pais Aruba;
- controla, ordena, describi y haci e archivonan accesible pa investigacion;
- duna informacion relaciona cu e documentonan warda den e archivo;
- haci investigacion y publicacion di e investigacionan;
- haci investigacion genealogico (stamboom) pa esnan cu ta interesa den nan historia familiar;
- haci reproduccion di potret, video, etc.
Vision pa futuro, ANA kier amplia e servicionan entre otro door di:
- Bira e deposito central pa e archivonan di gobierno;
- bira un centro di informacion y investigacion;
- ofrece e posibilidad na otro personanan of instancianan pa warda nan archivo;
- Stimula interes den historia cerca e comunidad, door di:
- Ofrece e facilidad di un sala di estudio pa muchanan y adultonan;
- un centro di educacion y actividad na unda lo duna cursonan/lecturanan riba tereno di archivo y historia di Aruba.
Orario general: dialuna-diabierna di 7.30 a.m. – 12.00 p.m. – 1.00 p.m. – 4.30 p.m.
Orario Sala di estudio: dialuna – diabierna di 8.00 a.m. 11.45 a.m. – 1.30p.m. - 4.00 p.m.


text:
- un peticion por escrito;
- identificacion valido: sea paspoort, cedula of rijbewijs.
Peticion investigacion di novedad
Descripcion
Si bo entrega un peticion pa registra bo marca, Oficina di Propiedad Intelectual lo haci un investigacion (Investigacion di novedad) riba e marca. Esaki ta un investigacion prome cu e registracion pa determina si tin marca bieu inscribi den e registro cu ta identico of cu ta parce e marca nobo y pa e motibo ey por tin obhecion pa inscribi e marca nobo.Tambe bo por laga haci un investigacion riba e novedad di e marca sin entrega un peticion pa registra e marca.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Cuanto tempo ta dura pa hay'e?
Dos siman si ta sigui e procedura normal y tres dia pa procesa bo peticion den forma rapido.


text:
ORANJESTAD – Durante e dianan 27, 28, 29, 30 di september y 1 di october 2021, OPPA ta tene un “open house”.Directiva ta invita tur su miembronan pa bishita nan edificio nobo ‘e Cas di OPPA’ situa na Primavera 6N durante e siman aki di 9:00 am – 12:00 pm.
Dia 1 di october, en conexion cu celebracion di “Dia di Adulto Mayo”, OPPA ta organisa 3 dia di exposicion di obranan di man di nos miembronan na nos/boso “Cas di OPPA”.
Si bo persona ta interesa pa expone bo obra(nan) di man, bo por laganos sa esaki via telefoon 280-0511 te cu dia 27 di September. Laga e otro miembronan wak bo obra(nan) di man. E exposicion lo dura 3 dia. Esta e dianan 1, 2 y 3 di october 2021.
Dia 1 di october di 9:00 am pa 1:00 pm y dia 2 y 3 di october di 9:00 am pa 12:00 pm. Miembronan ta bonbini pa pasa wak e obranan di nos miembro durante e 3 dianan aki. Nos ta conta riba bo presencia.
Lo haya, durante e bishita, tambe algo di pasa boca y un recuerdo pa esnan cu no a haya esaki ainda. Mas den siman boso lo tende di e “open dagen” cu nos lo tin.


text:
E diesun (11) Parlamentarionan ku ta sostené gabinete Rhuggenaath awe den reunion ku e Sentral Sindikal Soladiridat a demostrá falta di rèspèt pa e Sentral Sindikal aki
E diesun (11) Parlamentarionan ku ta sostené gabinete Rhuggenaath awe den reunion ku e Sentral Sindikal Soladiridat a demostrá falta di rèspèt pa e Sentral Sindikal aki
Ta di lamentá ku sindikalistanan di un sentral sindikal ta pidi Parlamento un reunion pa papia riba problemanan ku ta biba den nos komunidat i e diesun miembronan ku ta sostené gabinete Rhuggenaath ta opta pa no debatí ku e sindikalistanan i ta keda sin hiba palabra durante di e reunion aki.
Esaki ta muestra di falta di rèspèt pa e gremio sindikal, pero tambe pa e klase trahadó ku e sentral sindikal aki ta representá. E aktitut aki ta demonstrá un biaha mas ku e gobiernu aki i e Parlamentarionan ku ta sostené e gobiernu aki no ta dispuesto di elevá nos problemanan pa di bèrdat huntu ku tur “Stakeholders” nos por superá e retonan aki.
Frakshon di MFK ta kere ku e partidonan ku ta gobernando, esta PAR i MAN ta demonstrá un régimen di arogansia i deskriminashon ku nunka promé nos a konosé den gobernashon aki na Kòrsou. Lubidando ku ta e mesun klase trahadó ku e sentral sindikal aki ta representá ta esnan ku lo a vota pa bosnan ta sinta riba e stulnan di gobernashon aki.
Frakshon di MFK kier enkurashá e hóben Sentral Sindikal, aki pa no laga e tipo di aktonan aki kibra bosnan lucha. Laga e demonstrashon di arogansia aki di e diesun Parlamentarionan ku ta sostené gabinete Rhuggenaath ta e chispa pa bosnan kontinuá ku e bon trabou ku bosnan a bin ta hasi pa e klase trahadó.
Sentral sindikal Soladiridat a demonstrá ku bosnan ta un sentral sindikal ku no ta meskla bosnan trabou sindikal ku polítika i ku bosnan no ta mira kolo i/òf partido polítiko pa bosnan vosifera bosnan pensamentu riba situashonnan ku ta presentá den nos komunidat i mas ainda ora ta trata na trapa riba derechi di e klase trahadó.
Nos di frakshon di MFK si ta super satisfecho di por a debatí ku bosnan awe den sala di Parlamento i tardi òf tempran bosnan lo ta parti di e diskushonnan na nivel gubernamental pa duna bosnan opinion i sugerensia pa optimalisá i solushoná problemanan di nos dushi Kòrsou.
Ban laga nos Kurason sigui bati pa Kòrsou, debí ku poder di gobernashon ta algu relativo i no eterno, esun ku mal uza su poder di gobernashon awe lo wòrdu huzga dia 19 di mart próksimo.
Kòrsou 8 di òktober 2020,
Gilmar “Pik” Pisas
Parlamentario pa
frakshon di MFK